Nahas pesawat China: Juruterbang tidak disyaki

(Pasukan penyiasat dalam usaha mengesan dan mengumpul bukti punca nahas/REUTERS)

BEIJING, 28 Mac- Kenyataan rasmi China Eastern Airlines mengesahkan juruterbang dan dua pembantu penerbangan tidak disyaki sengaja menyebabkan pesawat malang itu terhempas."Siasatan awal telah menunjukkan ketiga-tiganya mempunyai rekod perkhidmatan cemerlang," kata syarikat penerbangan itu, sambil menambah bahawa latar belakang kehidupan peribadi mereka tidak membayangkan sebarang masalah dan gangguan.Katanya, juruterbang berkenaan mempunyai lebih daripada 6,700 jam pengalaman penerbangan manakala pembantu juruterbang pertama mempunyai lebih 31,000 jam masa penerbangan dan yang kedua pula lebih daripada 550 jam.Pesawat itu jatuh berhampiran Wuzhou di selatan China pada petang Isnin selepas terputus hubungan dengan kawalan trafik udara.Laman web penjejakan FlightRadar24 menunjukkan jet itu jatuh mendadak dari ketinggian 29,100 hingga 7,850 kaki (kira-kira 8,900 hingga 2,400 meter) dalam masa hanya beberapa minit.Selepas naik sebentar, ia turun semula kepada 3,225 kaki, kata penjejak itu. Tiada data untuk penerbangan selepas pukul 2.22 petang.

(Sidang media berkaitan perkembangan maklumat berhubung nahas pesawat dihadiri petugas media pelbagai agensi berita/REUTERS)

Penerbangan China Eastern MU5735 itu dilaporkan berlepas dari bandar Kunming pada pukul 1.11 petang (waktu tempatan) pada Isnin dan dijadualkan tiba di Guangzhou pada pukul 3.05 petang.Lebih 600 anggota penyelamat dikejarkan ke lokasi kejadian bagi mencari dan menyelamat kesemua 132 penumpang termasuk kru, namun tiada tanda-tanda yang menunjukkan terdapat mangsa terselamat. -AFP


Penyelamat, keluarga mangsa nahas pesawat China berkabung

(Ahli Majlis Negara China, Wang Yong tunduk semasa acara peringatan yang diadakan di lokasi nahas pesawat China Eastern Airlines mengorbankan 132 mangsa/REUTERS)

NANNING, 28 Mac- Upacara berkabung bagi mengenang mangsa tragedi pesawat China Eastern Airlines yang mengorbankan 132 nyawa diadakan di lokasi nahas pada Ahad petang.Pasukan penyelamat bertafakur selama tiga minit sambil bunyi hon kedengaran bergema di seluruh kawasan pergunungan di daerah Tengxian, Wilayah Autonomi Guangxi Zhuang di selatan China.Di samping itu, keluarga mangsa turut sama berkabung.Pesawat Boeing 737 yang berlepas dari Kunming di barat daya China menuju Guangzhou, terhempas di kawasan pergunungan daerah Tengxian, Guangxi, pada 21 Mac."Kami tidak mempunyai apa-apa selain kesedihan. Dengan penuh dukacita, kami mengumumkan 123 penumpang dan sembilan anak kapal pesawat China Eastern Airlines Penerbangan MU5735 telah terkorban.

(Siren dibunyikan sebelum bermula upacara peringatan diadakan di lokasi nahas  untuk memperingati kematian 132 orang yang terlibat dalam kemalangan itu di Daerah Tengxian/REUTERS)

"Kami amat sedih dengan kehilangan 132 nyawa dan bersimpati kepada keluarga mangsa," kata timbalan komander yang juga timbalan ketua Pentadbiran Penerbangan Awam China, Hu Zhenjiang pada Sabtu.Sementara itu, seramai 357 ahli keluarga mangsa diberikan kaunseling psikologi setakat tengah hari Ahad.Pasukan bantuan psikologi terdiri 99 profesional itu juga bertanggungjawab memberi kaunseling kepada anggota penyelamat. –BERNAMA


Kotak hitam kedua pesawat China terhempas ditemukan

(Kotak hitam  berbentuk silinder dan berwarna oren ditemui pagi Ahad/AFP)

BEIJING, 28 Mac- Kotak hitam kedua pesawat China Eastern yang terhempas, minggu lalu telah ditemui, menurut satu kenyataan rasmi pada Ahad.Kini masanya bagi penyiasat mengumpul bukti bagi mengenal pasti punca pesawat Boeing 737-800 berkenaan yang jatuh lebih enam ribu meter dalam tempoh lebih seminit."Kotak hitam itu yang berbentuk silinder dan berwarna oren ditemui pagi Ahad."Penyiasat di lokasi mengesahkan ia adalah kotak hitam yang merupakan menyimpan rakaman dan data penerbangan bagi membantu menyiasat punca sebenar nahas."menurut Zhu Tao, Pengarah Keselamatan dan Pentadbiran Penerbangan Awam China (CAAC), kepada pemberita.Katanya, kotak hitam kedua berkenaan mengandungi data seperti kelajuan, ketinggian dan arah pesawat."Walaupun bahagian perakam lain rosak teruk, unit storan data kelihatan agak sempurna dan masih dalam keadaan baik serta telah dihantar ke makmal profesional untuk dinyah kod", kata Zhu.Zhu berkata, penggerak tanah membantu dalam operasi di lereng gunung, yang diliputi oleh hutan tebal di kawasan pergunungan di sekitar tempat nahas.

(Pasukan mencari dan menyelamat berdepan kesukaran disebabkan lokasi nahas di kawasan hutan tebal dan  pergunungan tanpa akses bagi laluan kenderaan/AFP)

Katanya, namun usaha pencarian dan menyelamat berdepan kesukaran disebabkan hujan lebat, memaksa pasukan keselamatan menangguhkan kerja menyelamat bagi mengelakkan risiko tanah runtuh dan memburukkan operasi di kawasan pesawat terhempas.Kotak hitam pertama sudah ditemui Rabu lepas, dilengkapi perakam suara kokpit dan perakam data penerbangan Pesawat MU5735 milik China Eastern Airlines itu yang terhempas Isnin lalu. -AFP


Kanada, EU kumpul dana bantu pelarian Ukraine

(Orang ramai melarikan diri dari Ukraine/AFP)

OTTAWA, 27 Mac - Kanada dan Suruhanjaya Eropah mengumumkan rancangan untuk mengumpul dana bagi membantu pelarian Ukraine.Satu persidangan negara penderma dijadual berlangsung pada 9 April.Kedua-dua pihak dalam kenyataan bersama memaklumkan, kempen kutipan derma dengan kerjasama NGO Global Citizen itu akan berusaha mendapatkan pembiayaan untuk menyokong misi kemanusiaan di Ukraine dan negara jiran.

(Sekolah musnah akibat serangan udara Rusia/AFP)

Dianggarkan hampir 3.8 juta orang telah melarikan diri dari Ukraine sejak pencerobohan Rusia.Manakala, kira-kira 6.5 juta lagi hilang tempat tinggal.-AFP


Zelensky luah rasa kecewa dengan negara barat

KIEV, 27 Mac - Presiden Ukraine, Volodymyr Zelenskiy menuntut negara Barat menghantar sebahagian kecil peralatan ketenteraan kepada Kiev dengan kadar segera. Kelewatan blok Barat berbuat demikian akan menyebabkan lebih ramai warga Ukraine terkorban.

Zelenskiy dengan nada kecewa menyatakan pihaknya memerlukan kereta kebal, pesawat dan sistem pertahanan anti pesawat untuk terus bertahan dengan serangan Rusia. Beliau turut kecewa apabila pesawat pejuang buatan Moscow di Eropah masih belum dipindahkan ke Ukraine. Beliau pada masa sama berulang kali menegaskan, Rusia akan berusaha berkembang lebih jauh ke Eropah jika Ukraine tumbang.-REUTERS


Bahasa Melayu:Pengajian ditawarkan di Uzbekistan sejak 2014

TASHKENT, 27 Mac - Usaha memperkasa Bahasa Melayu tidak hanya berkisar dalam negara.Sebaliknya ia juga diperhebat di pentas antarabangsa.Justeru, tidak mustahil apabila sebuah universiti di Uzbekistan menawarkan pengajian Bahasa Melayu sebagai bahasa penghantar kedua.Duta Besar Malaysia ke Uzbekistan, Hendy Assan berkata pengajaran Bahasa Melayu di situ selari dengan aspirasi Perdana Menteri untuk memartabatkan bahasa kebangsaan di peringkat global.  Kerjasama dua hala sektor pendidikan Kuala Lumpur - Tashkent menjadi tunjang ke arah mencapai hasrat tersebut.

"Banyak juga Universiti awam dan swasta Malaysia yang telah mula buat perbincangan kerjasama dengan Universiti di Uzbekistan termasuk di masa hadapan, kemungkinan untuk menubuhkan cawangan mereka di Uzbekistan," katanya kepada RTM.Subjek Bahasa Melayu ditawarkan Uzbekistan State World Languages University, Tashkent sejak 2014.Guru Bahasa Melayu, Erkin Bekkuluv berkata Dua daripada pelajarnya pernah dinobat johan pertandingan Pidato Antarabangsa Bahasa Melayu Piala Perdana Menteri pada 2019 dan 2021.

"Sastera melayu, orang melayu kan suka berpantun kan dan berbalas-balasan,kalau ada majlis perkahwinan, nikah ke itu juga mirip dengan sastera sini kan. "Budaya hampir sama dengan budaya sini. orang Uzbek sini menghormati ibu bapa kami, orang malaysia juga sama hormat dengan ibu bapa," katanya.Pada 2018, Universiti Pendidikan Sultan Idris, UPSI menerajui usaha pengembangan Bahasa Melayu di Uzbekistan dengan tertubuhnya Pusat Bahasa dan Kebudayaan Melayu UPSI di Tashkent.


Bangunan usang di Yaman runtuh, tiga terbunuh, 13 lagi cedera

ADEN, 27 Mac- Sebuah bangunan usang runtuh di bandar Aden selatan Yaman pada Sabtu mengakibatkan tiga orang terbunuh manakala 13 lagi cedera.Jurucakap kerajaan berkata lebih 10 penduduk lagi dipercayai terperangkap di bawah sisa runtuhan bangunan.Menurut saksi, orang awam turut membantu pasukan penyelamat mengeluarkan penduduk yang terperangkap.Aden yang dihimpit perang berpanjangan, menempatkan ribuan bangunan besar dan usang hingga menjejaskan infrastruktur dan perkhidmatan awam di bandar berkenaan.Ia juga menjadi pusat pentadbiran kerajaan yang diiktiraf pihak antarabangsa setelah berpindah dari Sanaa pada 2014.


China sahkan 132 penumpang terbunuh dalam insiden pesawat terhempas

BEIJING, 27 Mac- Kesemua 132 penumpang pesawat MU5735 yang terhempas di selatan China Isnin lalu, disahkan terbunuh.Perkara itu diumumkan oleh Pihak berkuasa penerbangan awam China, malam tadi.Timbalan Ketua Pengarah Pentadbiran Penerbangan Awam China, Hu Zhenjiang berkata identiti 120 mangsa ditentukan melalui ujian asid deoksiribonukleik (DNA)."Kami amat berdukacita dengan nahas ini. Kami meratapi kehilangan 132 nyawa dan melahirkan rasa simpati yang mendalam kepada keluarga mangsa. Sila bangun dan berdiri dalam penghormatan senyap untuk semua mangsa," kata Hu Zhenjiang kepada media.

Susulan nahas itu, pasukan penyelamat memeriksa kawasan hutan tebal berhampiran bandar Wuzhou di wilayah Guangxi untuk mencari serpihan pesawat dan tanda-tanda mangsa terselamat.Pasukan penyelamat sedang giat mencari kotak hitam kedua yang dapat memberikan petunjuk penting kepada punca nahas.Data pengesanan dalam talian menunjukkan pesawat itu jatuh dengan pantas dari ketinggian kira-kira 8,900 hingga 2,400 meter dalam masa lebih seminit.


Gunung berapi Taal meletus, ribuan penduduk diarah berpindah

(Gunung Berapi Taal. FOTO Institut Vulkanologi dan Seismologi Filipina/AFP)

MANILA, 26 Mac - Ribuan penduduk diarah berpindah selepas gunung berapi Taal meletus dan mengeluarkan abu dan wap ratusan meter ke langit.Institut Vulkanologi dan Seismologi Filipina dalam satu kenyataan memberitahu, gunung berapi yang terletak di tasik di selatan itu meletus pada pukul 7.22 pagi (waktu tempatan).Ia memberi amaran letusan susulan mungkin berlaku, dikatakan boleh mencetuskan aliran gas, abu dan serpihan berbahaya serta tsunami.Agensi seismologi mengesyorkan penduduk yang tinggal dalam komuniti terdedah dipindahkan selain meningkatkan tahap amaran daripada dua kepada tiga.Letusan awal diikuti oleh "aktiviti phreatomagmatic yang hampir berterusan" menghantar kepulan asap, 1,500 meter ke udara.Menurut Princess Cosalan, saintis di agensi itu letusan phreatomagmatic berlaku apabila batu cair bersentuhan dengan air bawah tanah atau permukaan, menyamakannya dengan menuang "air ke atas kuali panas".Cosalan memberitahu AFP pelepasan abu dan wap reda dalam beberapa jam selepas letusan awal, tetapi berkata pihaknya di tapak institut itu terus mengesan gempa bumi gunung berapi dan satu lagi letusan adalah "kemungkinan".

Jurucakap Pertahanan Awam Wilayah, Kelvin John Reyes berkata penduduk di lima kampung diarah meninggalkan rumah mereka.Menurut data rasmi, lebih 12,000 orang tinggal di penempatan itu dan polis telah dikerah untuk menghalang orang ramai memasuki kawasan berisiko tinggi.Taal ialah salah satu gunung berapi paling aktif di negara yang dilanda letusan dan gempa bumi secara berkala kerana lokasinya di lingkaran gunung berapi Pasifik.Akses ke pulau gunung berapi, yang pernah menjadi rumah kepada ribuan komuniti dilarang sejak Januari 2020.Ia ketika letusan menyebabkan abu setinggi 15 kilometer dan memuntahkan lahar merah panas, menghancurkan banyak rumah, membunuh ternakan dan menghantar puluhan ribu ke tempat perlindungan.Julai lalu, agensi seismologi menaikkan tahap amaran kepada tiga selepas Taal meletus semula.Paras amaran diturunkan semula kepada dua sebelum letusan Sabtu.


Amerika Syarikat mahu sekatan lebih keras terhadap Korea Utara

(Duta Besar Amerika Syarikat ke PBB, Linda Thomas-Greenfield/AFP)

WASHINGTON, 26 Mac - Amerika Syarikat menggesa sekatan antarabangsa yang lebih keras dikenakan terhadap Korea Utara.Ia selepas Pyongyang melakukan ujian peluru berpandu balistik antara benua (ICBM), baru-baru ini.Washington mendakwa tindakan tersebut satu provokasi yang semakin berbahaya.

Semasa mesyuarat Majlis Keselamatan Pertubuhan Bangsa Bersatu (PBB) semalam, Duta Besar Amerika ke PBB, Linda Thomas-Greenfield menyeru semua negara anggota melaksanakan sepenuhnya resolusi Majlis Keselamatan yang diterima pakai pada Disember 2017."Pyongyang membuat 'provokasi yang semakin berbahaya' selepas ia menguji peluru berpandu balistik antara benua terbesarnya."Amerika Syarikat menyeru semua negara anggota untuk melaksanakan sepenuhnya resolusi Majlis Keselamatan sedia ada," katanya.-AFP


128 migran diselamatkan, dua mati di Laut Mediterranean

MARSEILLE, 26 Mac- Seramai 128 migran yang cuba memasuki Eropah, diselamatkan kapal mencari dan menyelamat.

Namun, pertubuhan bukan kerajaan (NGO) yang mengendalikan misi berkenaan menjelaskan dua daripada migran yang menaiki bot sesak itu sudah meninggal dunia, pada Jumaat.

SOS Mediterranee menerusi ciapannya di Twitter berkata, operasi selama lima jam itu dibuat dalam keadaan cuaca semakin berbahaya dan pasukan penyelamat Ocean Viking menyelamatkan 128 lelaki, wanita dan kanak-kanak.

"Malangnya, dua orang ditemui maut di atas bot getah sesak itu. Hanya satu mayat berjaya diselamatkan ekoran keadaan cuaca melampau," katanya.

Afrika utara kawasan utama migran, terutama dari negara Afrika yang dilanda perang dan kemiskinan, menyebabkan mereka terdesak untuk ke Eropah.

Ramai ditemui lemas dalam percubaan itu, menjadikan pusat Mediterranean sebagai laluan penghijrahan paling berbahaya di dunia.

Sementara itu, Pertubuhan Migrasi Antarabangsa berkata, kira-kira 2,000 migran hilang atau disahkan lemas di Mediterranean tahun lalu, meningkat daripada 1,401 pada 2020.

Katanya, lebih 23,500 migran hilang di Mediterranean sejak 2014, kebanyakannya di tengah laut. - AFP


Bekalan senjata tentera Ukraine hanya bertahan untuk dua minggu

UKRAINE, 26 Mac- Ukraine kini mengalami kekurangan bekalan senjata dan meminta Perancis serta Jerman menghantar lebih banyak senjata bagi menghadapi serangan tentera Rusia. Menteri Luar Ukraine Dmytro Kuleba berkata, pihak tentera negara itu hanya mempunyai bekalan senjata selama dua minggu.Presiden Ukraine, Volodymyr Zelensky telah memaklumkan kepada Perdana Menteri Britain, Boris Johnson mengenai Ukraine memerlukan bantuan. Sebagai reaksi, Britain akan menghantar 6,000 peluru berpandu dan RM139 juta bantuan kewangan kepada tentera Ukraine untuk memerangi tentera Rusia.Sebelum ini, London menyediakan Kyiv dengan lebih 4,000 senjata antikereta kebal.Sementara itu, Ukraine memaklumkan tentera Rusia telah memindahkan tentera tambahan ke sempadan Ukraine. Sebelum ini, Pertubuhan Perjanjian Atlantik Utara (NATO) percaya kira-kira 15,000 tentera Rusia berkemungkinan terbunuh pada bulan pertama perang.Jumlah yang mengalami kecederaan pula seramai 40,000 orang.

(Serangan pesawat Rusia menyebabkan 300 orang maut di bangunan Teater Mariupol/FOTO FAIL)

Dalam pada itu pihak berkuasa Ukraine menyatakan lebih 300 mangsa dikhuatiri terkorban dalam serangan Rusia minggu lalu.Saksi menyatakan kira-kira 300 orang maut di bangunan Teater Mariupol berikutan serangan pesawat Rusia.Presiden Volodymyr Zelensky, berkata serangan minggu lalu itu menyebabkan beratus-ratus orang termasuk wanita dan kanak-kanak terbunuh di bawah bangunan tersebut.Bangunan Teater itu musnah dalam serangan dan terdapat dakwaan bahawa tentera Russia tahu orang awam berlindung di bangunan itu.


PBB menerima sokongan majoriti besar, tuntut Rusia hentikan peperangan di Ukraine serta-merta

UKRAINE, 26 Mac - Perhimpunan Agung Pertubuhan Bangsa Bersatu (PBB) memperoleh sokongan majoriti besar terhadap resolusi yang menuntut Rusia menghentikan peperangan di Ukraine dengan serta-merta.Pada mesyuarat di ibu pejabat PBB di New York, 140 negara anggota mengundi untuk menyokong, 38 berkecuali manakala lima lagi menentang.Pengundian itu menyusul selepas kelulusan resolusi tidak terikat pada 2 Mac lalu yang menuntut Rusia menghentikan penggunaan kekerasan dengan serta-merta.Rabu lalu, Ukraine mengemukakan resolusi baharu yang asalnya disediakan oleh Perancis dan Mexico, pada sesi tergempar Perhimpunan Agung PBB.

(Serangan Rusia terhadap Ukraine perlu dihentikan serta-merta/FOTO FAIL)

Resolusi diluluskan itu merujuk Moscow secara khusus serta menuntut serangan Rusia terhadap Ukraine dihentikan serta-merta.Lima negara mengundi untuk menentang resolusi tersebut, iaitu Rusia, Syria, Korea Utara, Belarus dan Eritrea.Perwakilan Amerika ke PBB Linda Thomas-Greenfield, mengalu-alukan majoriti kukuh daripada negara anggota yang meluluskan resolusi berkenaan.Resolusi itu menunjukkan dengan jelas bahawa Rusia bertanggungjawab sepenuhnya atas krisis kemanusiaan yang teruk di Ukraine.


Nahas pesawat China Eastern Airlines: Tiada mangsa terselamat ditemui setakat ini

WUZHOU, 26 Mac - Operasi mencari dan menyelamat 132 penumpang pesawat China Eastern Airlines yang terhempas di kawasan pergunungan di wilayah Guangxi memasuki hari keempat hingga semalam.Selain itu, petugas operasi turut memberi tumpuan kepada usaha mencari kotak hitam kedua ketika peranti pertama yang ditemui Rabu lalu sedang dinyahkod serta dianalisis di Beijing.Bagaimanapun, tiada mangsa terselamat ditemui setakat ini dalam nahas yang berlaku ketika pesawat berkenaan sedang dalam perjalanan dari Kunming ke Guangzhou.Menurut media China, proses nyahkod itu boleh memakan masa antara 10 hingga 15 hari untuk analisis awal dan mungkin lebih lama lagi sebelum rumusan akhir dapat dikemukakan dalam laporan.

(Serpihan pesawat dan beberapa cebisan mayat manusia ditemukan/FOTO FAIL)

Ketua keselamatan penerbangan Pentadbiran Penerbangan Awam China (CAAC) Zhu Tao berkata, keutamaan tugas mereka masih pada usaha mencari dan menyelamat.Setakat ini, pasukan penyelamat menemukan serpihan pesawat penumpang itu termasuk enjin, penstabil ekor pesawat dan serpihan sayap serta beberapa cebisan mayat manusia dan barangan peribadi penumpang.Siasatan terbabit diketuai oleh China, namun Amerika Syarikat dijemput untuk turut mengambil bahagian berikutan pesawat Boeing 737-800 itu direka bentuk dan dikilangkan di negara berkenaan.

Terdahulu media tempatan China menarik balik laporan yang mengatakan kotak hitam kedua pesawat China Eastern Airlines MU5735 telah ditemukan.

Mereka kemudiannya menjelaskan laporan itu tidak benar kerana kotak perakam itu belum dijumpai.Berita penemuan kotak hitam kedua pesawat malang berkenaan pertama kali dilaporkan oleh CAAC News, akhbar dikendalikan oleh Pentadbiran Penerbangan Awam China.Kotak hitam berkenaan boleh memberikan petunjuk penting mengenai nahas yang menyebabkan pesawat membawa 132 penumpang dan anak kapal itu terhempas.Pasukan pencari menggunakan pengesan logam dalam usaha mencari peranti tersebut di luar bandar Wuzhou, wilayah selatan Guangxi.


Ujian ICBM "jenis baharu" dipantau Kim Jong Un sendiri

(Gambar menunjukkan pelancaran peluru berpandu balistik antara benua (ICBM) pada 24 Mac 2022 dan dikeluarkan KCNA pada 25 Mac 2022/AFP)

SEOUL, 25 Mac- Pemimpin Korea Utara, Kim Jong Un secara peribadi memantau sendiri ujian senjata baharu, paling berkuasa bagi memastikan Pyongyang bersedia untuk meneruskan konfrontasi berterusan dengan Amerika Syarikat (AS), memetik laporan media kerajaan hari ini.

Ujian senjata jenis baharu peluru berpandu balistik antara benua (ICBM) itu dijalankan bawah "panduan langsung" pemimpin utama Kim Jong Un, lapor KCNA.

Ujian semalam adalah pertama kali Pyongyang menembak peluru berpandu paling berkuasa jarak penuh sejak 2017.

Senjata terbaharu itu dikesan boleh meluncur lebih tinggi dan jauh berbanding ujian ICBM yang pernah diuji Pyongyang sebelum ini -- termasuk jenis senjata yang direka untuk menyerang tanah besar AS.

(Gambar diambil pada 24 Mac 2022 menunjukkan Kim Jong Un bersama pasukan tentera memantau pelancaran ICBM, Hwasongpho-17 di satu lokasi tidak didedahkan/AFP)

Laporan media kerajaan memaparkan gambar Kim yang memakai jaket kulit dan cermin mata hitam seperti kelaziman, berjalan melintasi landasan di hadapan peluru berpandu bersaiz besar, selain gambar lain menunjukkan dia bersorak meraikan kejayaan pelancaran ujian itu bersama pasukan tentera.

Ujian ICBM terbaharu itu "akan membuatkan seluruh dunia sedar dan jelas mengenai kemampuan angkatan bersenjata strategik kita," kata Kim, memetik laporan KCNA.

“Korea Utara kini bersedia sepenuhnya untuk konfrontasi yang sudah lama wujud dengan imperialis AS", tambah Kim. -AFP


Pemberontak Tigris setuju henti "permusuhan sementara"

(Program Makanan Sedunia (WFP) di wilayah Tigris/Fail AFP)

ADDIS ABABA, 25 Mac- Pemberontak Tigris hari ini bersetuju untuk melaksanakan "gencatan kemanusiaan", kemajuan terbaharu selepas hampir 17 bulan perang di utara Ethiopia.

Langkah itu diputuskan selepas pengumuman kerajaan untuk perdamaian sementara yang masih kurang jelas sehari sebelum itu.

Menerusi kenyataan dihantar kepada AFP pada pagi Jumaat, pemberontak menyatakan, “memberi komitmen untuk menghentikan permusuhan berkuat kuasa serta-merta.”

Mereka juga menggesa pihak berkuasa Ethiopia agar menyegerakan penghantaran bantuan kecemasan ke Tigris, ketika ini menyaksikan ratusan ribu penduduk berdepan kebuluran.

Sejak konflik pemerintahan tercetus pada November 2020, ribuan penduduk terbunuh dan ribuan lagi terpaksa melarikan diri ketika konflik merebak ke kawasan kejiranan Amhara dan Afar.

Semalam, Perdana Menteri Abiy Ahmed mengisytiharkan perdamaian sementara dan menyatakan harapan bahawa langkah itu akan memudahkan akses kemanusian ke Tigris seterusnya “membuka jalan penyelesaian konflik” di utara Ethiopia.

Beliau juga mahu Barisan Pembasan Rakyat Tigris (TPLF) “menghentikan ke semua tindakan pencerobohan seterusnya berundur dari kawasan yang mereka duduki di wilayah kejiranan itu."

Konflik tercetus apabila Abiy Ahmad menghantar tentera ke Tigris untuk menggulingkan TPLF bekas parti pemerintah di wilayah itu sebagai tindak balas kepada serangan pemberontak terhadap kem tentera.

Pergaduhan berlanjutan sehingga lebih setahun mencetuskan krisis kemanusiaan termasuk laporan kes rogol dan pembunuhan beramai-ramai dengan kedua-dua saling menuduh melakukan pencabulan hak asasi kemanusiaan.

Pertubuhan Bangsa Bersatu (PBB) melaporkan lebih 400,000 orang penduduk menjadi pelarian akibat konflik itu.

Amerika Syarikat pula mendakwa kerajaan Abiy menyekat penghantaran bantuan kepada penduduk memerlukan, sementara pihak berkuasa pula menyalahkan halangan itu daripada tindakan pemberontak.

Hampir 40% daripada keseluruhan kira-kira enam juta penduduk Tigris berdepan “kekurangan bekalan makanan serius” kata PBB pada Januari lalu manakala kekurangan bekalan bahan api menyebabkan pekerja bantuan terpaksa berjalan kaki untuk menghantar bekalan makanan. -AFP


MU5735: Pasukan penyelamat guna dron dan alat imej thermal cari mangsa terselamat

WUZHOU, 25 Mac- Empat hari selepas nahas udara pesawat China Eastern Airlines, penerbangan MU5735 yang terjunam dari udara dan terhempas di kawasan pergunungan di selatan China, pihak berkuasa masih belum dapat mengesahkan sama ada kesemua 132 penumpang dan kru terbunuh atau ada yang terselamat.Bagaimanapun, pasukan penyelamat telah menggunakan dron dan alat pengimejan thermal bagi menjalankan operasi mencari dan menyelamat di lokasi nahas.Setakat ini, punca nahas masih belum diketahui secara jelas, juga bagaimana nahas berlaku, selepas pesawat dilaporkan terjunam ribuan kaki dari kedudukan asal semasa pesawat terbang.Semalam, pihak berkuasa mengesahkan lebih banyak mayat ditemukan di tapak nahas dan kerja menyelamat agak sukar disebabkan serpihan pesawat, juga barangan penumpang dan anak kapal bertaburan di satu kawasan membentuk seperti kawah, berlumpur serta agak luas.

"Kebanyakan serpihan pesawat ditemukan di satu kawasan tertumpu dalam radius kira-kira 30 meter dari titik hentaman utama," kata Zhu Tao dari pihak berkuasa penerbangan China kepada pemberita."Kedalaman dari kawasan permukaan mencecah sehingga kira-kira 20 meter."Misi semalam turut fokus kepada kepada usaha mencari mangsa dan menyelamatkan nyawa.“Kami menggunakan pengimejan haba dan pengesan hayat semasa proses pencarian. Kami juga menggunakan cara manual dan dron udara,” menurut pegawai pasukan bomba Guangxi, Huang Shangwu.Sementara itu, pasukan penyiasat turut meneruskan usaha mencari sebuah lagi kotak hitam selepas sebuah perakam suara rosak sudah ditemui dan telah dihantar ke Beijing untuk dianalisis. – AFP


AS dan sekutu gesa Taliban buka semula sekolah untuk kanak-kanak perempuan

(Murid baru tiba di sebuah sekolah di Panjshir pada 23 Mac 2022/AFP)

WASHINGTON, 25 Mac- Amerika Syarikat dan beberapa negara barat mengutuk keputusan kerajaan Afghanistan Taliban menutup sekolah rendah untuk kanak-kanak perempuan beberapa jam selepas dibuka dan menggesa keputusan itu ditarik balik.

Kenyataan bersama Kementerian Luar Britain, Kanada, Perancis, Itali, Norway dan Amerika Syarikat (AS) serta wakil tertinggi Kesatuan Eropah menyebut, keputusan dibuat Taliban pada Rabu akan menjejaskan proses legitimasi serta cita-cita kerajaan Afghanistan untuk lebih dihormati.

“Tindakan Taliban itu bercanggah dengan jaminana awam kepada rakyat Afghanistan dan komonuiti antarabangsa, kata kenyataan itu.

(Murid di sebuah sekolah di Kabul meninggalkan sekolah selepas arahan penutupan sekolah pada 23 Mac 2022/AFP)

Mereka menggesa Taliban yang mengambil alih kuasa pada hujung Ogos lalu selepas pengunduran tentera AS, “segera mengembalikan keputusan asal yang akan memberi kesan besar kepada wanita Afghanistan.

“Jika (keputusan) tidak dikembalikan, akan menjejaskan prospek Afghanistan sama ada dalam aspek pertumbuhan ekonomi dan perpaduan sosial.”

Kalangan negara yang menandatangani kenyataan itu termasuk Norway, yang menjadi tuan rumah rundingan penting antara Taliban dengan beberapa diplomat Barat pada Januari lalu.

Keputusan Taliban menutup sekolah untuk kanak-kanak perempuan di buat selepas mesyuarat pada lewat Selasa oleh pegawai kanan di selatan bandar Kandahar, pusat pentadbiran kerajaan Taliban. -AFP


Tashkent komited angkat agenda perubahan

TASHKENT, 24 Mac- Negara rantau Asia Tengah, Republik Uzbekistan komited melaksana agenda perubahan merangkumi setiap sudut.  Selain memanfaatkan sosioekonomi hampir 35 juta rakyatnya, agenda diperluas dengan menyediakan ekosistem kondusif bagi menarik pelaburan asing ke dalam negara. Berucap merasmikan Forum Pelaburan Antarabangsa Tashkent yang pertama, di Tashkent, Presidennya Shavkat Mirziyoyev menegaskan pihaknya bertekad menghapus karenah birokrasi dan memudahcara perniagaan.  Ini bukti keterbukaan, termasuk memberi kebebasan repatriasi keuntungan oleh pelabur asing, selain rejim bebas visa kepada lebih 90 negara termasuk Malaysia.

Dalam pada itu, permohonan visa untuk 60 negara lagi turut dipermudah. Lebih 1,500 delegasi dari 56 buah negara menyertai Forum tersebut yang akan berlangsung sehingga 26 Mac. -AFP


Genap sebulan Rusia lancar pencerobohan ke atas Ukraine

UKRAINE, 25 Mac- Presiden Ukraine Volodymyr Zelenskyy menyeru tunjuk perasaan di seluruh dunia untuk menandakan genap sebulan Rusia melancarkan pencerobohan ke atas Ukraine.Beliau merayu seluruh dunia membantu menamatkan peperangan dan menghulurkan bantuan bagi memastikan kewujudan negaranya.Pencerobohan ke atas Ukraine sejak 24 Februari lalu mencetuskan perang terbesar ke atas sebuah negara Eropah sejak Perang Dunia Kedua.Berucap semasa mesyuarat G7, NATO dan Kesatuan Eropah (EU) di ibu kota Belgium, Zelenskyy menggesa agar penghantaran senjata ditingkatkan, termasuk jet pejuang, sistem pertahanan peluru, kereta kebal, kenderaan bersenjata dan peluru antikapal. Tentera Ukraine dilaporkan berjaya mara ke kawasan berdekatan ibu kota Kiev.

(Presiden Ukraine Volodymyr Zelenskyy berucap semasa mesyuarat G7, NATO dan Kesatuan Eropah / AFP)

Tentera Ukraine juga bertindak balas di bahagian selatan negara itu.Kiev menjadi sasaran utama Rusia tetapi ibu kota itu terus berada di bawah kawalan Ukraine.Menurut datuk bandarnya, sekurang-kurangnya 264 orang awam - termasuk empat kanak-kanak - terbunuh sejak percerobohan bermula. -AFP


Korea Utara lancar ujian peluru berpandu, cetus kemarahan negara jiran

SEOUL, 25 Mac - Korea Utara sekali lagi mencetuskan kemarahan negara jiran termasuk Jepun dan Seoul serta Amerika Syarikat apabila melancarkan ujian peluru berpandu balistiknya, semalam.Menurut Presiden Korea Selatan Moon Jae-in pelancaran peluru berpandu itu disifatkan sebagai pelanggaran perjanjian terhadap resolusi Majlis Keselamatan Pertubuhan Bangsa Bersatu (PBB).

(Presiden Korea Selatan, Moon Jae-in/FOTO AFP)

Amerika Syarikat juga mengutuk sekeras-kerasnya tindakan Pyongyang kerana menimbulkan ketegangan serta risiko menggugat kestabilan rantau berkenaan.Peluru berpandu itu dilepaskan petang semalam dari Wilayah Sunan.-AFP


Dua tahun tidak bertemu isteri, lelaki nekad redah lautan dari Thailand ke India

NEW DELHI, 25 Mac- Dua tahun tidak bertemu isteri akibat pandemik COVID-19, seorang lelaki Vietnam nekad mendayung bot getah sejauh kira-kira dua ribu kilometer dari Phuket, Thailand ke India.Lelaki berusia 37 tahun dari bandar Ho Chi Minh, Vietnam itu berada di laut selama 18 hari.Lelaki berkenaan dilapor merancang untuk mendayung dari Phuket ke India, menyeberangi Laut Andaman dan melalui Teluk Bengal menaiki bot getah sepanjang 2.5 meter untuk bertemu isterinya.Media tempatan melaporkan perjalanan itu akan mengambil masa sekitar 625 hari untuk sampai ke pantai India.

(Lelaki berkenaan sanggup menaiki bot getah sepanjang 2.5 meter untuk bertemu isterinya/ AFP)

Pada 2 Mac, lelaki itu mengambil penerbangan dari Saigon ke Bangkok dan cuba mendapatkan penerbangan ke Mumbai, lokasi isterinya tinggal.Bagaimanapun, rancangannya tidak menjadi kerana dia memerlukan visa. Dia kemudian menaiki bas ke Phuket dan membeli bot getah.Dan pada Rabu, Pegawai Pemerintah Kawasan Tentera Laut Ketiga Tentera Laut Diraja Thai dan pegawai Taman Negara Kepulauan Similan menyelamatkan lelaki itu, kira-kira 80 kilometer dari pantai selepas dimaklumkan nelayan tempatan.Pasukan penyelamat kemudian membawanya ke Taman Negara Kepulauan Similan untuk tindakan lanjut. -AFP


Ketua ICRC, Rusia bincang keperluan lindungi orang awam Ukraine

(Penduduk tempatan berkumpul berhampiran treler membawa kotak mengandungi makanan dan produk kebersihan diri semasa pengagihan bantuan kemanusiaan daripada Jawatankuasa Palang Merah Antarabangsa di bandar Donetsk/REUTERS)

MOSCOW, 24 Mac- Presiden Jawatankuasa Antarabangsa Palang Merah (ICRC), hari ini berkata beliau dan Menteri Luar Rusia, Sergei Lavrov, sudah mengadakan perbincangan mengenai keperluan untuk melindungi orang awam, sepanjang operasi Moscow di Ukraine.

"Kami juga memperhalusi perundangan kemanusiaan antarabangsa dan peruntukan Konvensyen Geneva berkaitan pergolakan bahawa orang awam harus dilindungi," kata Peter Maurer pada sidang media bersama Lavrov.Maurer kini mengadakan kunjungan rasmi ke Moscow selepas berada di Ukraine selama lima hari, minggu lalu.Beliau berkata, pihaknya dan Lavrov mengadakan perbincangan yang sangat baik, malah akan membangkitkan keperluan menghormati Konvensyen Geneva semasa konflik ketika mengadakan pertemuan kelak dengan Kementerian Pertahanan Russia.Katanya, konvensyen itu antara lain menggariskan kebimbangan mengenai nasib tahanan perang dan orang awam yang diberkas di Russia serta Ukraine.Turut dibangkitkan ialah isu mayat orang awam dan tentera yang perlu dihantar pulang serta dibawa kembali ke pangkuan keluarga masing-masing.

(Presiden Jawatankuasa Antarabangsa Palang Merah (ICRC), Peter Maurer (kiri) dan Menteri Luar Rusia, Sergei Lavrov, pada sidang media di Moscow, Russia/AFP)

Menteri Luar Rusia itu menaruh harapan bahawa usaha ICRC yang tidak memihak kepada sesiapa dan dilaksanakan pihak bertindak sebagai orang tengah bakal membuahkan hasil."Malangnya, kita tidak mempunyai sebarang asas khusus untuk meletakkan sandaran bahawa pihak berkuasa Kiev akan mengambil pendirian ke arah memenuhi tuntutan ini," katanya.Maurer berkata ICRC komited untuk memperluaskan bantuan kemanusiaan kepada penduduk yang terjejas dengan konflik melanda kedua-dua kawasan dikuasai Kerajaan Ukraine dan puak pemisah disokong Rusia."Kita berdepan keadaan getir ketika ini di Ukraine apabila penduduk terdedah kepada kesan operasi ketenteraan di kawasan bandar, mereka terperangkap antara pihak bertelagah," katanya.Maurer berkata, rundingan antara Ukraine dan Russia setakat ini menunjukkan perkembangan positif, terutama berkaitan perjanjian untuk kepentingan orang awam, namun ia belum mencukupi.Ditanya mengenai krisis kemanusiaan di kawasan dikepung di pelabuhan Mariupol, beliau berkata, bandar terbabit kini dalam penelitian komuniti antarabangsa."Tetapi saya ingin membangkitkan bahawa ia bukan satu-satunya tempat yang menjadi tumpuan ramai ketika ini."Sukar untuk kita bercakap mengenai asas atau pemindahan di Mariupol atau mana-mana tempat lain sekiranya kita tidak mempunyai perjanjian utuh dan terperinci bersama tentera di lapangan," katanya.Sebelum mengadakan kunjungan rasmi ke Russia, Maurer memaklumkan bahawa pihaknya berharap rangkaian isu berhubung tahanan perang, mayat mangsa dan pengendalian pergolakan bakal melakar perkembangan positif. - AFP


Jamaica nyata hasrat mahu jadi negara republik yang merdeka

KINGSTON, 24 Mac- Jamaica menyatakan hasrat untuk menjadi negara republik yang merdeka ketika lawatan Putera William dan Isteri ke negara kepulauan itu. Ia selepas empat bulan Barbados diberi kemerdekaan setelah 55 tahun menjadi sebahagian daripada koloni British.Perdana Menteri Jamaica, Andrew Holness berbuat demikian ketika bertemu dengan pasangan diraja itu."Beberapa perkara yang disifatkan sebagai masih belum selesai antara Britain dan Jamaica turut diajukan dalam pertemuan itu," lapor media tempatan.Ia susulan puluhan orang berkumpul di luar Suruhanjaya Tinggi British di Kingston, menyanyikan lagu tradisional Rastafarian dan memegang sepanduk dengan frasa "Seh Yuh Sorry".

Ia frasa tempatan yang menggesa Britain meminta maaf dengan segala eksploitasi terhadap Jamaica sebelum ini.Dalam pada itu, pengamal undang-undang berkata proses mendapatkan kemerdekaan bakal mengambil masa termasuk pelaksanaan referendum.Kerajaan Jamaica tahun lalu memaklumkan akan meminta pampasan dari Britain kerana dengan paksa mengangkut 600,000 hamba abdi untuk bekerja di ladang tebu dan pisang di Eropah ketika zaman kolonisasi.


Lebih separuh kanak-kanak di Ukraine menjadi pelarian

(Pelarian Ukraine baru tiba di Lapangan Terbang Zurich pada 22 Mac 2022/AFP)

GENEVA, 24 Mac- Lebih separuh daripada jumlah keseluruhan kanak-kanak di Ukraine dipindahkan atau meninggalkan kediaman sejak pencerobohan tentera Rusia pada Februari lalu.

“Selama sebulan perang di Ukraine menyebabkan sebanyak 4.3 juta kanak-kanak kehilangan tempat tinggal – lebih separuh daripada anggaran 7.5 juta penduduk kanak-kanak di negara itu, kata Ketua Tabung Kanak-Kanak Pertubuhan Bangsa Bersatu (UNICEF), Catherine Russell.

Kanak-kanak yang dipindahkan menyumbang hampir separuh daripada lebih 10 juta penduduk yang terpaksa meninggalkan kediaman sejak pencerobohan bermula pada 24 Februari lalu.

Lebih 1.8 juta kanak-kanak telah meninggalkan Ukraine sebagai pelarian, manakala 2.5 juta lagi kini tiada tempat tinggal meskipun berada di negara sendiri akibat perang, jelas agensi PBB itu.

“Perang menyebabkan pemindahan kanak-kanak berskala besar akibat kehilangan tempat tinggal dan ia berlaku amat pantas selepas peristiwa Perang Dunia II," kata Russell.

Russell turut memberi amaran "ini adalah satu perkembangan mengerikan yang boleh membawa kesan kekal untuk generasi akan datang."

“Keselamatan kanak-kanak, kesejahteraan dan akses kepada keperluan asas terancam kesan keganasan berterusan.”

Kenyataan itu dikeluarkan selepas sebulan tentera Rusia menceroboh sempadan lantas mencetuskan konflik yang sudah menyebabkan ribuan penduduk awam Ukraine terbunuh.

PBB telah mengesahkan sebanyak 81 kanak-kanak terbunuh dan 108 orang lagi cedera serta memperakui bahawa angka sebenar jauh lebih tinggi.

Organiasi dunia itu turut mengecam bahawa konflik telah menyebabkan kesan buruk kepada infrastruktur awam serta akses perkhidmatan asas.

(Seorang kanak-kanak sedang berjalan di hadapan bangunan sebuah sekolah yang musnah di bandar Zhytomyr, utara Ukraine. 23 Mac 2022/AFP)

Pertubuhan Kesihatan Sedunia mengesahkan sebanyak 64 serangan disasarkan ke kemudahan kesihatan termasuk hospital, klinik dan ambulans sejak pencerobohan bermula.

Manakala Kementerian Pendidikan Ukraine melaporkan lebih 500 buah sekolah musnah termasuk beberapa kemudahan pendidikan lain, menurut laporan UNICEF.

Agensi kanak-kanak PBB itu menganggarkan 1.4 juta orang berdepan akses amat terhad bagi mendapatkan bekalan air bersih, manakala 4.6 juta penduduk pula berisiko terputus bekalan.

“Lebih 450,000 kanak-kanak berumur enam hingga 23 bulan memerlukan bantuan makanan tambahan (berkhasiat),” kata pertubuhan itu.

UNICEF turut memberi amaran berdasarkan pemantauan semasa berlaku pengurangan dalam program imunisasi rutin untuk kanak-kanak termasuk penyakit campak dan polio. -AFP


Korea Utara uji peluru berpandu ICBM paling berkuasa, jatuh di EEZ Jepun

(Pemimpin Korea Utara, Kim Jong Un menyampaikan ucapan menerusi televisyen sehari selepas pelancaran ICBM pada 24 Mac 2022/Fail AFP)

TOKYO, 24 Mac- Korea Utara dipercayai melancarkan ujian terbaharu, peluru berpandu balistik antara benua (ICBM) terbaharu pada petang ini dan dilaporkan jatuh dalam kawasan Zon Ekonomi Ekslusif (EEZ) Jepun, pantai barat negara itu.

“Analisis semasa kami mendapati peluru berpandu balistik itu terbang selama 71 minit kira-kira 1544 (0644 GMT) waktu tempatan dan jatuh di perairan Zon Ekonomi Ekslusif (EEZ) Laut Jepun kira-kira 150 kilometer ke barat Semenanjung Oshima di Hokkaido," kata Menteri Pertahanan Jepun, Makoto Oniki.

“Memandangkan peluru berpandu balistik kali ini meluncur pada ketinggian lebih 6,000 kilometer, jauh lebih tinggi daripada ICBM Hwasong-15 yang dilancarkan pada November 2017, pelancaran hari ini dipercayai ICBM baharu,” tambahnya.

Katanya, pihak kementerian setakat ini belum menerima sebarang laporan kerosakan atau kemusnahan melibatkan kapal atau pesawat dan menyifatkan ujian itu sebagai “ancaman serius” kepada keselamatan Jepun.

“Ketika dunia berdepan isu pencerobohan tentera Rusia di Ukraine, Korea Utara terus melancarkan ujian (peluru berpandu) yang secara unilateral menjengkelkan provokasi terhadap masyarakat antarabangsa, perkara yang tidak boleh dimaafkan,” kata Oniki.

(Ujian peluru berpandu jenis baharu yang dilancarkan dari kapal selam pada 19 Oktober 2021 yang dikeluarkan Agensi Berita Pusat Korea/Fail AFP)

Dalam perkembangan sama, Presiden Korea Selatan, Moon Jae-in berkata pelancaran itu adalah yang pertama seumpamanya; Pyongyang melakukan ujian senjata paling berkuasa sejak 2017.

ICBM terbaharu itu adalah belasan ujian senjata dilakukan Korea Utara sejak awal tahun ini sekali gus menamatkan moratorioum ujian senjata jarak jauh dan nuklear yang pada awalnya diputuskan Pyongyang sendiri.

“Tindakan itu melanggar penggantungan pelancaran peluru berpandu balistik antara benua yang dijanjikan Pengerusi Kim Jong Un kepada masyarakat antarabangsa," kata Moon dalam satu kenyataan.

“Ia memberi ancaman serius kepada semenanjung Korea, rantau ini juga komuniti antarabangsa,” jelasnya sambil menambah bahawa ia adalah "pelanggaran jelas" terhadap resolusi Majlis Keselamatan Pertubuhan Bangsa Bersatu. -AFP


Minggu depan, Singapura tarik semula sekatan perjalanan kepada pengembara

SINGAPURA, 24 Mac- Singapura akan menarik semula sekatan perjalanan untuk semua pengembara yang telah divaksinasi bermula minggu depan, langkah sama yang telah diumumkan beberapa negara serantau.

Perdana Menteri Lee Hsien Loong pada Khamis menyifatkan ia langkah permulaan penting, Singapura sebagai hab penerbangan untuk hidup bersama COVID-19.

Singapura antara negara Asia terbaru yang melonggarkan sekatan, rantau yang mengambil langkah berjaga-jaga untuk membuka semula pintu sempadan kepada pengembara luar berbanding negara Eropah dan Amerika Utara.

Singapura yang menjadi pintu masuk untuk pelancong yang tiba di Asia Pasifik sudah melaksanakan skim perjalanan tanpa kuarantin dengan beberapa buah negara sejak beberapa bulan lalu.

Bermula 1 April ini, orang dewasa yang telah mendapatkan vaksin lengkap dan kanak-kanak yang belum divaksinasi akan dibenarkan memasuki negara tanpa kewajiban menjalani kuarantin.

Namun menurut kenyataan kerajaan, mereka wajib menjalani ujian saringan COVID-19 sebelum memulakan perjalanan.

Lee berkata, Singapura telah mencapai “perkembangan penting” dalam usahanya untuk hidup bersama virus.

(Gambar menerusi telefon bimbit menunjukkan PM Singapura, Lee Hsien Loong sedang berucap mengumumkan kelonggaran sekatan COVID-19 pada 24 Mac 2022/AFP)

Mengurangkan sekatan perjalanan akan “menghubungkan semula Singapura dengan dunia luar” jelasnya menerusi ucapan di televisyen tempatan.

“Langkah itu akan merangsang perkembangan perniagaan, terutama sektor pelancongan seterusnya membantu Singapura mendapatkan semula kedudukannya sebagai hab perniagaan dan penerbangan.”

Hanya pengembara dalam senarai larangan akan berdepan sekatan masuk ke Singapura, meskipun buat masa ini tiada negara tersenarai.

Selain itu beberapa kelonggaran lain turut dilaksanakan termasuk tidak perlu lagi memakai pelitup muka ketika di luar rumah dan orang ramai boleh berkumpul sehingga 10 orang berbanding hanya lima orang sebelum ini.

Ketika awal pandemik, Singapura yang dihuni kira-kira 5.5 juta penduduk berjaya mengekalkan kes poisitif harian yang rendah melalui penutupan sempadan dan langkah sekatan pergerakan yang ketat.

Namun, negara itu pernah menyaksikan peningkatan kes secara ketara sehingga memaksa negara hab perdagangan itu menutup sempadan, menyebabkan ekonomi Singapura mengalami kemelesetan terburuk pada 2020.

Ketibaan pelawat antarabangsa juga jatuh kepada hanya 2.7 juta pada tahun itu, berbanding lebih 19 juta pada 2019.

Pendekatan terbaru Singapura itu agak berbeza dengan pesaing hab kewangan, Hong Kong yang mewajibkan pengembara menjalani kuarantin untuk tempoh agak panjang di hotel.

Negara lain di Asia Pasifik yang turut melonggarkan sekatan ialah Malaysia, Indonesia, Australia dan New Zealand. -AFP


Indonesia tarik balik larangan 'mudik' Aidilfitri

JAKARTA, 24 Mac - Indonesia menarik balik larangan perjalanan domestik pada musim cuti sempena sambutan Aidilfitri awal Mei depan.Presiden Joko Widodo mengumumkan perkara itu selepas tradisi pulang atau 'mudik' ke kampung disekat selama dua tahun berikutan pandemik COVID-19.

"Situasi COVID-19 yang semakin pulih memberi keyakinan dan Ramadan juga bakal menjelang."Mereka yang mahu 'mudik' kini dibenarkan," menurut Jokowi dalam satu sidang media.Keputusan itu bagi melonggarkan sekatan COVID-19 dan memulihkan ekonomi negara berkenaan.Indonesia mempunyai 270 juta penduduk, menyekat perjalanan besar-besaran tradisi 'mudik' pada awal 2020 sebagai langkah untuk membendung penularan COVID-19 bersama seluruh dunia.Pada awal minggu ini, Indonesia mengumumkan untuk menggugurkan peraturan kuarantin bagi ketibaan pengembara asing yang sudah divaksinasi - REUTERS


Dua mayat ditemui pada feri terbakar

ATHENS, 24 Mac - Dua lagi mayat ditemui semalam di atas feri Itali yang terbakar pada 18 Februari di pulau Corfu, Greece sekali gus menjadikan jumlah kematian meningkat kepada 11 mangsa, kata pengawal pantai Greece.Sembilan mayat sebelum ini ditemui di kawasan Euroferry Olympia, manakala dua mangsa dilaporkan hilang, kata seorang pegawai di pejabat media pengawal pantai kepada AFP.Feri itu membawa 290 orang, kata pemilik kapal itu, Grimaldi Lines.Manakala dua lagi pendatang Afghanistan yang tiada dalam senarai penumpang, menimbulkan kebimbangan kemungkinan ada individu lain menaiki kapal tanpa pendaftaran yang sah.Kebakaran berlaku sepuluh batu nautika di utara Corfu di Laut Ionian iaitu dua jam selepas feri itu meninggalkan pelabuhan Greek Igoumenitsa ke Brindisi, Itali.

Siasatan untuk mengenal pasti punca kebakaran masih diteruskan.Menurut Kumpulan Grimaldi, kebakaran bermula di dalam sebuah kenderaan yang dipercayai pemilik feri tersebut.Pada 18 Februari lalu, feri berkenaan membawa 153 kenderaan komersial dan 32 buah kereta lain. - AFP


Moderna sedang dapatkan kelulusan kawal selia vaksin kanak-kanak bawah enam tahun

WASHINGTON, 24 Mac- Firma bioteknologi Amerika Syarikat (AS), Moderna pada Rabu mengesahkan sedang mendapat kelulusan kawal selia untuk vaksin kanak-kanak di bawah usia enam tahun.Kajian membabitkan dua suntikan berkenaan telah dikesan selamat dan menghasilkan tindak balas imunisasi yang kuat.Dua dos 25 mikrogram vaksin yang diberi kepada bayi dan kanak-kanak prasekolah menghasilkan tahap antibodi yang sama dengan 100 mikrogram vaksin yang diberi kepada golongan muda dan dijangka menghasilkan tahap perlindungan yang sama.Berdasarkan data berkenaan, Moderna akan menyerahkan permohonan kebenaran kepada Pentadbiran Makanan dan Ubat (FDA), Agensi Ubat Eropah (EMA) dan pengawal selia global lain dalam tempoh beberapa minggu akan datang.Ketua Pegawai Eksekutifnya, Stephane Bancel berkata, keputusan itu merupakan berita baik untuk ibu bapa kepada kanak-kanak di bawah umur enam tahun.Ia memandangkan, kanak-kanak dalam kumpulan umur tersebut adalah satu-satunya golongan yang masih belum mendapat akses kepada vaksin COVID-19 di AS."Kami kini mempunyai data klinikal mengenai prestasi vaksin daripada bayi berumur enam bulan hingga golongan dewasa yang lebih berusia," katanya.

Keberkesanan vaksin terhadap kanak-kanak berusia enam bulan hingga dua tahun adalah 43.7 peratus, manakala kumpulan umur dua hingga lima tahun adalah 37.5 peratus.Majoriti kes yang dikesan adalah ringan, tiada kemasukan ke hospital dan tiada kematian sekaligus menunjukkan kedua-dua dos memberi perlindungan yang sangat kuat.Keputusan berkenaan konsisten dengan apa yang dikesan dalam kalangan golongan dewasa dan syarikat itu sedang menilai dos ketiga sebagai penggalak untuk meningkatkan keberkesanan terhadap jangkitan Omicron.Ia memandangkan ujian yang dilakukan ketika gelombang Omicron menunjukkan kadar keberkesanan yang rendah.Kajian itu melibatkan 4,200 kanak-kanak berusia antara dua hingga enam tahun manakala 2,500 lagi melibatkan bayi enam bulan hingga dua tahun.Kesan sampingan adalah ringan dan konsisten dengan yang dilihat pada kumpulan umur yang lebih berusia. -AFP


Rusia had akses Google News

MOSCOW, 24 Mac - Pengawal selia komunikasi Rusia mengehadkan akses kepada Google News yang menuduh menyediakan maklumat yang tidak benar mengenai serangan Rusia di Ukraine, lapor agensi berita Rusia pada Rabu.

Menurut kenyataan Pemantau Komunikasi, Teknologi Maklumat dan Media Massa Perkhidmatan Persekutuan Russia, Roskomnadzor berkata keputusan itu diambil atas permintaan Pejabat Pendakwa Raya Rusia.

"Maklumat berita dalam talian yang menyediakan akses kepada banyak penerbitan da bahan yang mengandungi maklumat palsu...termasuk perjalanan operasi ketenteraan khas di Wilayah Ukraine," kata kenyataan itu.

Sementara itu, jurucakap kepada syarikat Google berkata, pihaknya mengesahkan bahawa sesetengah pengguna mengalami kesukaran untuk mengakses kepada laman web Google News di Rusia.

Katanya hal itu juga bukan disebabkan oleh sebarang isu teknikal di pihak Google.

"Kami bekerja keras untuk memastikan perkhidmatan maklumat seperti berita boleh diakses oleh pengguna di Rusia selagi boleh," katanya.


Serangan di lapangan terbang Mogadishu, Al- Shabaab mengaku bertanggungjawab

MOGADISHU, 24 Mac- Pasukan keselamatan Somalia menembak mati dua penyerang bersenjata berhampiran Lapangan Terbang Antarabangsa Mogadishu.Mereka dilaporkan cuba menceroboh pangkalan tentera yang menempatkan tentera pengaman Kesatuan Afrika (AMISOM), Pertubuhan Bangsa Bersatu (PBB) dan organisasi antarabangsa lain.Menurut saksi, kedua-duanya telah ditahan dan disoal setiba di pintu kem.Setelah tidak mendapat kebenaran masuk, salah seorang daripadanya mula melepaskan tembakan rambang dan mencederakan beberapa orang tentera. Pihak tentera membalas tembakan dan berjaya membunuh penyerang. Dalam pada itu, kumpulan militan Al-Shabaab yang dikaitkan dengan Al Qaeda mengaku bertanggungjawab.Jurucakapnya, Abdiasis Abu Musab berkata mereka berjaya menyelinap masuk dan mengorbankan beberapa orang tentera namun tidak memberikan sebarang bukti.Berikutan itu, semua penerbangan keluar masuk dari lapangan terbang tersebut dihentikan.Ia siri serangan berterusan militan Al Shabaab yang berhasrat menjatuhkan kerajaan pusat Somalia bertujuan bagi menegakkan sebuah negara dengan undang-undang agama yang ekstrim.- REUTERS


Pembukaan kilang baja di Nigeria, sumber bahan input baharu dunia

LAGOS, 24 Mac- LAGOS, 24 Mac- Pembukaan kilang baja bernilai AS$2.5 bilion di Nigeria diharap mampu menyumbang kepada bekalan global ketika harga pasaran dilapor meningkat.Gabenor Bank Pusat Nigeria, Godwin Emefiele memaklumkan ia tepat pada waktunya ketika komuniti pertanian di seluruh dunia berhadapan masalah mencari sumber bahan input tersebut susulan perang Rusia-Ukraine.Tambahnya, ia juga akan turut membantu meningkatkan keluaran dalam negara kasarnya KDNK yang disumbang sektor pertanian. Ia menjadikan Nigeria berdikari dalam pengeluaran baja dengan kapasiti tambahan membolehkan negara itu mengeksport baja ke pasaran Afrika dan benua lain."Saya sangat gembira, bahawa seorang warga Nigeria dalam diri Alhaji Aliko Dangote telah mengambil bukan sahaja inisiatif hebat ini untuk membantu menyelesaikan masalah import produk petrokimia kami, termasuk baja, tetapi juga telah mengambil kesempatan daripada peluang pasaran yang besar yang muncul, dengan mempersembahkan perkembangan global terkini," kata Godwin.Kilang yang terletak di zon perindustrian di Lagos itu dijangka memulakan eksport seawal bulan Mei ke negara-negara antaranya termasuk Amerika Syarikat, Brazil, India dan Mexico.- AP

(Gabenor Bank Pusat Nigeria, Godwin Emefiele/AP)


Polio: 2.9 juta kanak-kanak Malawi divaksin

LILONGWE, 24 Mac- Malawi melancarkan kempen memerangi virus Polio dengan mewajibkan vaksinasi terhadap 2.9 juta kanak-kanak di negara itu.Ia susulan kes terbaharu yang dikesan dalam tempoh 30 tahun sejak benua Afrika diistytiharkan bebas daripada virus tersebut.Menurut Menteri Kesihatan Malawi, Khumbize Chiponda pihaknya telah menggerakkan anggota kesihatan ke seluruh negara bagi memastikan pelaksanaan kempen mencapai tujuan.“Setiap kanak-kanak di Malawi, mereka harus kekal selamat. Tetapi saya juga fikir adalah sangat penting bahawa sebagai sebuah negara, kita cuba lakukan yang terbaik untuk kita mengekalkan status bebas polio," katanya.

UNICEF memperuntuk 6.9 juta dos untuk diberi kepada kanak-kanak berumur lima tahun ke bawah.Polio merupakan virus yang sangat mudah berjangkit yang menyerang saraf tunjang serta menyebabkan lumpuh.Meskipun tiada ubat untuknya, vaksinasi penting bagi mengelak daripada dijangkiti sekali gus memutuskan kitaran penularan.Penyakit Polio adalah endemik di seluruh dunia sehingga vaksin ditemui pada tahun 1950-an, namun ia masih tidak dapat dilenyapkan di kebanyakan negara miskin di Asia dan Afrika.- REUTERS


Konflik Rusia - Ukraine: 10 jenis bantuan kepada rakyat Thailand

BANGKOK, 23 Mac - Thailand meluluskan 10 jenis bantuan kepada rakyatnya.Ia bagi menangani kenaikan harga tenaga susulan konflik Rusia dan Ukraine.Bantuan yang dilaksanakan antara Mei hingga Julai itu diluluskan kabinet Thailand pada Selasa.Menurut Perdana Menteri Prayuth Chan o-cha, menerusi langkah itu harga diesel akan dihadkan kepada 30 baht seliter sehingga akhir April dan selepas itu, kerajaan akan memberi subsidi 50 peratus daripada sebarang kenaikan harga.Prayuth berkata, kerajaan memantau keadaan dan berusaha mencari jalan untuk meringankan beban rakyat, terutama golongan berpendapatan rendah."Kemeruapan harga dalam pasaran tenaga berikutan konflik Ukraine dan Russia menyebabkan peningkatan harga pengeluaran, pengangkutan barang dan perkhidmatan, selain kos sara hidup," katanya dalam sidang media selepas mempengerusikan mesyuarat mingguan kabinet semalam.Turut diberi subsidi bulanan sebanyak 100 baht bantuan tunai untuk gas memasak kepada 3.6 juta pemegang kad kebajikan.Lebih 5,000 penjaja yang memegang kad kebajikan akan menerima diskaun 100 baht untuk gas memasak.

(Diskaun 100 baht untuk gas memasak/FOTO FAIL)

Bil elektrik pula akan dikurangkan bagi penggunaan tidak melebihi 300 unit sebulan.Selain itu pemandu teksi motosikal akan diberi 250 baht sebulan. Kadar caruman tabung keselamatan sosial pula diturunkan kepada satu peratus berbanding lima peratus ketika ini.Harga minyak global naik susulan konflik Rusia dan Ukraine. - AFP


Satu kotak hitam pesawat China Eastern Airlines ditemukan

GUANGXI, 23 Mac - Satu daripada dua kotak hitam pesawat malang China Eastern Airlines yang terhempas Isnin lalu berjaya ditemukan pasukan penyiasat China, hari ini.Jurucakap pihak berkuasa penerbangan China, Liu Lusong mengesahkan penemuan kotak hitam itu dalam keadaan rosak teruk.Pesawat Boeing 737-800 itu dilengkapi dengan dua perakam penerbangan, satu di kabin penumpang belakang yang menjejaki data penerbangan manakala satu lagi perakam suara kokpit.Buat masa ini , masih belum dapat dipastikan sama ada ia perakam data atau perakam suara kokpit.

(Kerja-kerja menyelamat dan menjejaki sisa kapal terbang masih diteruskan/FOTO FAIL)

Dalam pada itu, kerja-kerja menyelamat dan menjejaki sisa kapal terbang masih diteruskan, walaupun pihak berkuasa masih mengelak daripada mengisytiharkan semua penumpang terkorban.Namun setakat Selasa, tiada seorang pun daripada 132 penumpang pesawat ditemui selamat.Berdasarkan maklumat , masih tiada petunjuk jelas mengenai punca nahas.Tragedi China Eastern MU5735 disifatkan nahas kapal terbang terburuk di China dalam tempoh hampir 30 tahun.


Punca nahas udara di China belum diketahui, kotak hitam masih dicari

(Kaunter daftar masuk China Eastern Airlines di Lapangan Terbang Antarabangsa Hongqiao pada 21 Mac 2022/AFP)

WUZHOU, 23 Mac- Punca pesawat China Eastern Arilines yang membawa 132 penumpang dan anak kapal yang terjunam dari ketinggian asal penerbangan dan jatuh di satu kawasan pergunungan di selatan China, masih belum diketahui.

Menurut pasukan penyiasat, mereka masih melakukan pencarian di lereng bukit berhutan untuk mencari perakam penerbangan dari pesawat Boeing yang dilaporkan musnah sepenuhnya itu.

Setakat lebih 36 jam operasi pencarian dilakukan, belum ada mangsa ditemukan selamat – tragedi udara terburuk dalam tempoh tiga dekad di China, negara yang merekodkan sejarah keselamatan dicemburui banyak negara di dunia.

“Berdasarkan maklumat semasa, kami masih belum dapat mengeluarkan kenyataan jelas mengenai punca kemalangan itu," kata Zhu Tao, pengarah pejabat keselamatan pihak berkuasa penerbangan China kepada pemberita lewat semalam.

Jelasnya, fokus operasi pencarian ketika ini adalah untuk mencari perakam data penerbangan (kotak hitam) pesawat.

Persoalan mengenai punca nahas kian memuncak, apabila ada kenyataan menyebut pesawat jatuh ke paras 20,000 kaki dari ketinggian asal penerbangan hanya dalam tempoh beberapa minit.

Pesawat itu kemudian terus terjunam dan jatuh di satu kawasan lereng bukit di selatan China pada petang Isnin lalu.

Situasi itu menyebabkan serpihan pesawat dan barangan milik penumpang bertaburan di kawasan hutan, lokasi nahas berlaku.

Syarikat penerbangan China Eastern secara rasmi telah mengeluarkan kenyataan mengenai tragedi itu yang mengorbankan banyak nyawa, namun menarik semula kenyataan bahawa semua yang berada dalam kapal terkorban.

Kemalangan berlaku ketika pesawat dalam penerbangan dari bandar Kunming ke selatan Guangzhou.

Menurut Pengerusi China Eastern Airlines Yunnan, Sun Shiying pihak syarikat telah menghubungi semua keluarga waris mangsa.

Pesawat yang terhempas itu, berusia hampir tujuh tahun, memenuhi ke semua syarat kelayakan penerbangan, katanya kepada pemberita dalam sidang akhbar pada Selasa.

Presiden China, Xi Jinping telah mengarahkan siasatan menyeluruh dilakukan sejurus nahas berlaku tatkala pasukan menyelamat termasuk pasukan dron turun ke lokasi tragedi di kawasan luar bandar wilayah Guangxi.

Pentadbiran Penerbangan Awam China berkata pihaknya akan menjalankan pemeriksaan keselamatan menyeluruh selama dua minggu melibatkan industri penerbangan negara itu.

(Pasukan penyelamat sedang menjalankan operasi pencarian di lokasi pesawat terjatuh di daerah Tengxian, China pada 21 Mac 2022/AFP)

Pada Selasa kesan hangus akibat kebakaran dapat dilihat di lokasi nahas, menurut seorang anggota penyelamat kepada AFP dan ada juga yang membuat spekulasi bahawa ke semua penumpang maut terbakar.

Ou, seorang penduduk kampung yang tinggal berhampiran lokasi bencana berkata, dia terdengar “bunyi seperti guruh diikuti api marak di lereng bukit.”

Dompet koyak dan kanta kamera terbakar antara bukti bergambar yang berjaya dirakam di lokasi nahas oleh seorang wartawan tempatan yang berjaya masuk ke lokasi kemalangan.

Bagaimanapun wartawan AFP,  telah dihalang masuk ke lokasi nahas oleh sekumpulan lelaki yang mendakwa mereka dari Parti Komunis China dan mendapat “arahan daripada peringkat atas” menghalang akses ke lokasi kemalangan.

Menurut pihak berkuasa penerbangan China, pesawat penerbangan MU5735 yang berlepas dari bandar Kunming selepas 1.00 tengah hari terputus hubungan ketika berada di ruang udara, Wuzhou bandar di wilayah Guangxi.

Kementerian Luar China percaya ke semua penumpang dan anak kapal adalah warganegara China.

Di Lapangan Terbang Guangzhou, kakitangan penerbangan terus membantu waris dan saudara  123 penumpang dan sembilan kru pesawat yang berhenti menghantar isyarat penerbangan selepas jatuh 26,000 kaki dari ketinggian asal hanya dalam masa kira-kira tiga minit.

Seorang pengguna media sosial China, Weibo menulis dalam statusnya, “Saya akan terus merindui awak selama-lamanya," menjelaskan "semangat" rakanya memulakan kerjaya baharunya tahun ini. -AFP


Peraturan dilonggarkan, Arab Saudi batalkan SOP kesihatan

RIYADH, 23 Mac - Kementerian Kesihatan Arab Saudi mengumumkan bahawa sijil vaksinasi COVID-19 tidak lagi menjadi syarat mandatori untuk kemasukan penumpang ke negara itu.Kementerian itu memaklumkan bahawa semua sekatan kesihatan utama yang dikenakan ke atas pelancong asing ke negara itu berkaitan pandemik COVID-19 telah ditarik balik.

Antaranya termasuk mengemukakan sijil vaksinasi, keputusan negatif bagi ujian tindak balas rantai polimerase transkripsi balikan (PCR) sebelum pergi atau sejurus tiba di negara itu serta keperluan kuarantin di kemudahan disediakan atau di rumah.Keputusan itu dibuat susulan penurunan ketara jumlah kes Covid-19 negara itu yang kini hanya merekodkan 4 peratus jangkitan.Ia turut disumbang kadar vaksinasi tinggi iaitu 99 peratus.-AFP


Sebulan konflik Rusia-Ukraine belum ada jalan perdamaian jelas

(Gambar satelit menunjukkan bangunan pangsapuri di Mariupol terbakar pada 19 Mac 2022/AFP)

KIEV, 23 Mac- Hampir sebulan operasi tentera Rusia di Ukraine, menyaksikan banyak kemusnahan di sekitar bandar utama Ukraine dan terbaru bom berkuasa tinggi telah menggegarkan Mariupol.

Dilaporkan dua ledakan kuat di Mariupol berlaku ketika pihak berkuasa Ukraine melakukan cubaan baharu untuk membawa keluar orang awam dari selatan bandar pelabuhan yang dikepung tentera Rusia.

Lebih 200,000 orang dilaporkan terperangkap di bandar tersebut yang digambarkan mereka yang berjaya melarikan diri sebagai bandar mati yang dipenuhi mayat dan bangunan runtuh, menurut badan pemantau hak asasi manusia.

Datuk Bandar Kiev, Vitali Klitschko dalam ucapannya kepada Majlis Kesatuan Eropah berkata sekiranya situasi paling buruk berlaku, “kita tidak akan menyerah kalah meskipun akan mati”.

Terdahulu, seorang anggota tentera Ukraine terbunuh dalam serangan dron di institut saintifik di barat Kiev, menurut wartawan AFP yang berada di tempat kejadian.

Kiev diletakkan bawah perintah berkurung sehingga pagi Rabu.

Rusia akan hanya menggunakan senjata nuklear dalam konflik di Ukraine jika berdepan “ancaman yang benar-benar wujud”, jelas jurucakap Kremlin, Dmitry Peskov.

Kenyataan Peskov itu dibuat ketika ditemu bual pengacara CNN, Christiane Amanpour yang medesak Peskov sama ada dia amat yakin bahawa Presiden Vladimir Putin tidak akan menggunakan senjata nuklear di Ukraine.

Menurut Rusia rundingan damai bersama Ukaine perlu lebih tertumpu kepada isu-isu penting atau prinsip asas selepas beberapa rundingan yang gagal dimuktamadkan.

Presiden Ukraine, Volodymyr Zelensky turut memperbaharui tawaran untuk mengadakan rundingan secara terus dengan rakan sejawatannya dari Rusia, Presiden Vladimir Putin.

Zelensky juga menyatakan, dia bersedia membawa ke meja rundingan mengenai status Crimea dan dua wilayah dipertikai yang disokong Moscow, di Ukraine.

Sekurang-kurangnya 12 orang terbunuh dalam serangan di sekitar timur Ukraine termasuk lima orang di Avdiivka dalam wilayah Donetsk pada Isnin, menurut ombudsman Lyudmyla Denisova.

Barat akan mengumumkan sekatan baharu selain memperketatkan sekatan sedia ada pada Khamis ini apabila Presiden Amerika Syarikat, Joe Biden bertemu rakan sekutu Eropah di Brussels, menurut Penasihat Keselamatan Amerika Syarikat, Jake Sullivan.

Tambah Sullivan, sejak kebelakangan ini, Washington belum melihat bukti sebarang penghantaran senjata oleh China kepada sekutunya Rusia.

(Solidariti selamatkan Mariupol ketika bantahan pencerobohan Rusia di Ukraine pada 22 Mac 2022 di Prague/AFP)

Menurut Pentagon, sejak beberapa hari kebelakangan ini tentera Ukraine berjaya mematahkan momentum operasi pencerobohan tentera Rusia di beberapa kawasan dalam usaha merampas kembali kawasan yang dikepung.

“Pihak (tentera) Ukraine berada di lokasi dan ada masa melakukan serangan, terutama di selatan negara,” kata jurucakap Jabatan Pertahanan AS, John Kirby kepada CNN.

Alexander Nevzorov wartawan dan penganalisis politik terkemuka pertama disiasat kerana menyebarkan maklumat atau berita "palsu" mengenai Rusia di bawah undang-undang baharu yang diperkenalkan selepas pencerobohan.

Biden memberi amaran bahawa Rusia perlu menanggung “ganti rugi besar” sekiranya menggunakan senjata kimia atau biologi di Ukraine.

Katanya, dakwaan Moscow bahawa AS membantu Ukraine membangunkan senjata biologi adalah "tanda jelas" Putin sebenarnya sedang mempertimbang perang biologi atau kimia.

Akhbar tabloid bersekutu Kremlin, Komsomolskaya Pravda melaporkan 9,861 tentera Rusia terbunuh dan 16,153 orang cedera dalam perang hampir sebulan, 20 kali lebih banyak berbanding jumlah rasmi.

Selepas disiarkan di laman sesawang, kenyataan itu kemudian segera dikeluarkan.

-LEBIH 3.5 JUTA PENDUDUK MELARIKAN DIRI-

Susulan pencerobohan Rusia, dilaporkan lebih 3.5 juta penduduk Ukraine meninggalkan negara, menurut kenyataan Pertubuhan Bangsa Bersatu (PBB).

Lebih 10 juta penduduk pula hilang tempat tinggal. -AFP


Tidak perlu lagi kemuka sijil pengesahan vaksinasi masuk ke Arab Saudi

RIYADH, 23 Mac- Berkuat kuasa serta merta, sijil pengesahan vaksinasi tidak lagi diperlukan untuk masuk ke Arab Saudi.Semua sekatan kesihatan yang dikuat kuasakan sebelum ini juga dibatalkan.Perkara tersebut diumum Kementerian Kesihatan Arab Saudi."Selain sijil vaksinasi, pengembara juga tidak perlu mengemukakan bukti ujian PCR atau RTK. Mereka juga tidak lagi dikehendaki menjalani kuarantin di mana-mana pusat kuarantin atau rumah," katanya.

Menurut kementerian, keputusan itu dibuat susulan penurunan ketara jumlah kes COVID-19 di negara itu yang kini hanya merekodkan empat peratus jangkitan.Ia turut disumbang kadar vaksinasi tinggi iaitu 99 peratus. -AFP


OIC gesa negara anggota bersatu lawan penindasan Israel terhadap Palestin

NEW DELHI, 23 Mac- Pertubuhan Kerjasama Islam (OIC) menggesa negara anggota bersatu melawan penindasan berterusan Israel terhadap Palestin.Badan itu juga mahu negara haram terbabit menamatkan polisi yang melanggar hak asasi manusia.Gesaan dibuat Setiausaha Agung OIC, Hissein Brahim Taha.

(Setiausaha Agung OIC, Hissein Brahim Taha, kanan, ketika hadir sesi ke-48 Mesyuarat Menteri-menteri Luar OIC di Islamabad / Foto REUTERS)

Beliau menggesa Israel menamatkan dasar mengenai penempatan haram dan menghentikan serangan ke atas pusat tumpuan umat Islam, termasuk Masjid Al Aqsa."Rejim zionis itu melakukan pembunuhan terhadap rakyat Palestin, merampas tanah, melakukan penahanan sewenang-wenangnya, aparteid dan pembersihan etnik.Tindakan terbabit secara jelas melanggar undang-undang, perjanjian dan resolusi," katanya ketika berucap pada sesi ke-48 Mesyuarat Menteri-menteri Luar OIC di Islamabad. -AFP


Setelah dua tahun, New Zealand longgarkan peraturan ketat COVID-19 minggu ini.

WELLINGTON, 23 Mac- New Zealand akan melonggarkan peraturan ketat COVID-19 minggu ini kerana jumlah kes telah memuncak dan penduduk mempunyai tahap imuniti yang tinggi.Perdana Menteri, Jacinda Ardern berkata, had bilangan orang ramai di luar akan dibatalkan lewat Jumaat, membolehkan acara sukan dan konsert diadakan tanpa had jumlah penonton.Beliau berkata pas vaksin dan kod imbasan tidak lagi diwajibkan mulai 4 April, begitu juga kebanyakan peraturan vaksin lain.Arahan supaya setiap pekerja perlu mendapatkan vaksin atau berdepan tindakan dipecat juga digugurkan.Ardern berkata peraturan vaksin untuk polis, tentera dan sektor pendidikan juga akan dimansuhkan, meski mereka akan kekal dalam bidang penjagaan kesihatan dan bekerja di sempadan negara."Ini bukan penamat, tetapi merupakan permulaan baharu," kata Ardern sambil mengakui COVID-19 akan kekal.Sehingga kini, terdapat lebih 500,000 kes COVID-19 dilaporkan di New Zealand dan pakar menjangkakan jumlah sebenar mungkin lebih tinggi dan mencecah sehingga 1.7 juta.

"95 peratus rakyat New Zealand telah diberi vaksin lengkap, bermakna kita kini mempunyai tahap imuniti kolektif yang tinggi," katanya lagi.

(Perdana Menteri New Zealand, Jacinda Ardern / Foto AFP)

Pengumuman itu dibuat seminggu selepas Ardern menggariskan rancangan untuk membuka sempadan New Zealand lebih awal daripada yang dijadualkan.New Zealand mendapat perhatian dunia apabila berjaya mengekang penularan COVID-19 dalam komuniti untuk tempoh yang lama semasa pandemik itu melanda.Namun gelombang baharu susulan jangkitan varian Omicron menyebabkan hampir 21,000 kes baharu direkodkan pada Selasa lepas.Bagaimanapun, susulan tahap vaksinasi yang tinggi dalam kalangan rakyat, hanya terdapat 177 kematian direkodkan dalam populasi lima juta penduduk."Walaupun kami telah berjaya, ia adalah sesuatu yang sukar.Saya ingin merakamkan ucapan terima kasih kepada warga New Zealand atas pengorbanan besar yang telah mereka lakukan sejak dua tahun lalu," kata Ardern.Sementara itu beliau menafikan tindakan tersebut dibuat susulan tunjuk perasaan di Wellington yang berakhir dengan rusuhan pada awal bulan lalu ketika polis mengalihkan kem antivaksin yang didirikan di luar parlimen selama tiga minggu.- AFP


Presiden Ukraine dijemput berucap dalam sidang kemuncak khas NATO

(Gambar satelit menunjukkan bangunan terbakar di Mariupol, Ukraine/AFP)

BRUSSELS, 23 Mac - Presiden Ukraine, Volodymyr Zelensky dijemput untuk berucap dalam sidang kemuncak khas Pertubuhan Perjanjian Atlantik Utara (NATO), esok bagi membincangkan pencerobohan Rusia. Menurut seorang pegawai NATO, ia memberi peluang kepada negara pakatan itu mendengar secara langsung daripada Zelensky mengenai situasi buruk yang dihadapi rakyat Ukraine akibat serangan Rusia. "Presiden Zelensky dijemput untuk berucap pada sidang kemuncak NATO melalui panggilan video."Ini akan menjadi peluang bagi pemimpin sekutu untuk mendengar secara langsung daripada Presiden Zelensky mengenai situasi buruk yang dihadapi rakyat Ukraine kerana pencerobohan Rusia," kata pegawai itu.

Jurucakap Zelensky, Serhiy Nykyforov turut mengesahkan pemimpin Ukraine itu akan mengambil bahagian dalam sidang kemuncak tersebut.Penjelasan Zelensky itu membolehkan NATO meneliti bentuk sokongan yang boleh diberi termasuk menutup ruang udara serta membekalkan Ukraine dengan sistem pertahanan udara yang lebih kuat dan jet pejuang."Ini mungkin dalam beberapa bentuk. Tutup ruang udara, sediakan Ukraine dengan sistem pertahanan udara dan penerbangan yang berkesan."Sekutu NATO membantu Ukraine untuk memperkukuh haknya bagi mempertahankan diri dengan sejumlah besar peralatan ketenteraan kritikal," katanya.-AFP


Vietnam iktiraf 'pasport vaksin' dari 17 negara asing.

HANOI, 23 Mac- Vietnam mengiktiraf 'pasport vaksin' dari 17 negara asing.Selain itu, Vietnam juga telah mengiktiraf sijil vaksinasi COVID-19 dari 79 negara.Jurucakap Kementerian Luar, Le Thi Thu Hang berkata, setakat 17 Mac Vietnam telah mencapai kata sepakat mengenai perkara itu dengan 17 negara.Negara-negara itu ialah Australia, Belarus, Kemboja, Mesir, India, Jepun, Maldives, New Zealand, Palestin, Filipina, Saint Lucia, Singapura, Korea Selatan, Sri Lanka, Turki, United Kingdom dan Amerika Syarikat.Kementerian Luar serta agensi perwakilan luar negara sedang aktif mengadakan rundingan untuk mempercepat pengiktirafan bersama 'pasport vaksin' dengan negara lain.

(Rundingan sedang dilakukan untuk mempercepat pengiktirafan 'pasport vaksin' dengan negara lain -FOTO AFP)

Pemegang 'pasport vaksin' dari negara yang tersenarai akan mendapat keperluan perubatan yang sama seperti rakyat tempatan .Senarai 'pasport vaksin' yang diiktiraf boleh didapati menerusi portal Jabatan Konsular Kementerian Luar.Semalam, Malaysia dan Vietnam bersetuju untuk mengiktiraf sijil vaksinasi masing-masing secara timbal balas.Ini selepas mengambil kira bahawa negara itu turut menggunakan jenis-jenis vaksin yang diluluskan Pertubuhan Kesihatan Sedunia (WHO).Perdana Menteri Datuk Seri Ismail Sabri Yaakob berkata, ia bagi memudahkan perjalanan rakyat kedua-dua negara pada masa akan datang.


Nasib Imran Khan ibarat telur di hujung tanduk

PAKISTAN, 23 Mac- Nasib Perdana Menteri Pakistan, Imran Khan dalam dunia politik ibarat telur di hujung tanduk.Jumaat ini, usul undi tidak percaya terhadap beliau akan dibahaskan di Parlimen.Menurut media tempatan, usul undi tidak percaya terhadap Imran Khan dikemukakan pakatan pembangkang.Parti Pakistan Tehreek-i-Insaf (PTI) pimpinan beliau pula sedang bergelut untuk mengekalkan majoriti tipis.Ini kerana sekutunya dilihat enggan meneruskan sokongan terhadap kerajaan.

(Perdana Menteri Pakistan, Imran Khan -AFP)

PTI menguasai 155 daripada keseluruhan 342 kerusi.Parti itu bergantung kepada sekutu untuk mendapat majoriti mudah iaitu 172 kerusi. Sekutunya, Liga Muslim Pakistan - Quaid-I-Azam (PMLQ), Muttahida Quami Movement (MQM) dan Parti Awami Balochistan (BAP), masing-masing mempunyai lima, tujuh dan empat kerusi.PMLQ dan MQM belum membuat keputusan sama ada menyokong atau membantah usul undi tidak percaya itu.Pihak pembangkang yang mempunyai 162 kerusi pula hanya memerlukan 10 lagi undi untuk menyingkirkan perdana menteri. -AFP


Bekas Perdana Menteri Mali meninggal dunia

MALI, 23 Mac- Bekas Perdana Menteri Mali, Soumeylou Boubèye Maïga yang sedang dibicarakan atas tuduhan rasuah telah meninggal dunia.Keluarga beliau sebelum ini kerap mengkritik junta kerana mendakwa sering menafikan hak Maïga untuk mendapatkan rawatan.Maiga menghembuskan nafas terakhir pada usia 67 tahun.Allahyarham disahkan meninggal dunia di sebuah hospital di Bamako.

(Bekas Perdana Menteri Mali, Soumeylou Boubèye Maïga/AFP)

Kerajaan dalam kenyataannya memaklumkan Maiga meninggal dunia akibat sakit berpanjangan.Bekas Perdana Menteri itu ditahan Ogos lalu bagi membantu siasatan berkaitan pembelian jet untuk kegunaan presiden ketika itu, Ibrahim Boubacar Keïta.Kesalahan didakwa dilakukan Maigha pada 2014 ketika menjawat jawatan Menteri Pertahanan.Beliau meletak jawatan selaku Perdana Menteri pada 2019. -AFP


95 penumpang cedera dalam nahas kereta api di Tunisia

TUNASIA, 23 Mac- 95 orang cedera akibat nahas membabitkan dua kereta api penumpang di selatan ibu negara Tunisia.Namun, kebanyakan mangsa tidak mengalami kecederaan yang boleh mengancam nyawa.Menurut Jurucakap Pertahanan Awam, Moez Triaa, mereka yang cedera dibawa ke hospital dan tiada korban jiwa.Kemalangan itu dilaporkan pada pukul 9.30 pagi waktu tempatan di kawasan Jbel Jelloud di selatan Tunis.Hanya satu daripada dua kereta api membawa muatan penumpang dan sebuah lagi kosong.Bagaimanapun, punca nahas belum diketahui secara jelas.

(Sistem kereta api Tunisia yang sudah lama menyebabkan kemalangan/AFP)

Sistem kereta api Tunisia yang sudah uzur menyaksikan beberapa kemalangan maut dalam beberapa tahun kebelakangan ini.Pada akhir 2016, lima orang terbunuh dan lebih 50 cedera apabila kereta api merempuh bas awam.Tahun sebelumnya, satu bencana kereta api terburuknya, dengan 18 orang maut apabila sebuah kereta api melanggar lori di selatan ibu negara Tunisia. -AFP


FIFA buka penyertaan sukarelawan Piala Dunia Qatar 2022

DOHA, 23 Mac- Persekutuan Bolasepak Dunia, FIFA mengumumkan membuka permohonan untuk menyertai program sukarelawan bagi Piala Dunia Qatar 2022.Pengumuman itu dibuat pada satu majlis khas yang diadakan teater terbuka di Perkampungan Budaya Katara di Doha.Sekumpulan pemain bola sepak legenda turut serta pada majlis itu dan menjemput sukarelamwan berpotensi untuk menyertai program.Ia bakal menjadi aktiviti sukarelawan terbesar dalam sejarah Qatar.Sejumlah 20 ribu sukarelawan yang akan bertugas merentasi 45 kawasan di tapak rasmi dan tidak rasmi seperti stadium, tapak latihan, lapangan terbang, zon peminat, hotel dan hab pengangkutan awam.

(Piala Dunia Qatar 2022 bakal menjadi aktiviti sukarelawan terbesar dalam sejarah negara itu/AFP)

Pemohon mestilah berumur sekurang-kurangnya 18 tahun pada 1 Oktober 2022 dan mampu bertutur dalam bahasa Inggeris dengan bahasa Arab sebagai satu kelebihan.Pengalaman tidak diperlukan dan calon daripada pelbagai latar belakang dari seluruh dunia dijemput untuk memohon.Piala Dunia Qatar 2022 akan berlangsung pada 21 November hingga 18 Disember, namun sebahagian sukarelawan akan memulakan tugas dari 1 Oktober. -AFP


Kapal layar terbalik di Teluk San Francisco

SAN FRANCISCO, 23 Mac- Pasukan lumba kapal layar Amerika Syarikat, terbalik di Teluk San Francisco, Amerika Syarikat.Pasukan itu sedang menjalani latihan menjelang musim akhir perlumbaan Mubadala United Sail Grand Prix pada 26 dan 27 Mac ini.Kesemua atlet yang berada di atas kapal layar berkenaan selamat berikutan insiden itu.Kapal pasukan F50 itu hanya mengalami sedikit kerosakan.Peluncur ombak besar legenda, Kai Lenny berada di atas kapal berkenaan ketika kejadian dengan juara luncur, Jamie O'Brien berada dalam kapal berhampiran menyaksikan insiden itu.

(Peluncur ombak besar legenda, Kai Lenny -AFP)

Kapal itu terbalik disebabkan masalah sistem yang menyebabkan sayap layar tidak berfungsi dengan betul.Selepas pemeriksaan, pasukan itu akan meneruskan latihan untuk bersedia menghadapi musim akhir perlumbaan hujung minggu ini.Pasukan Amerika Syarikat itu adalah salah satu daripada dua pasukan yang telah mengesahkan tempat dalam perlumbaan terakhir menentang pasukan Australia dan satu lagi pasukan yang belum ditentukan untuk penentu juara. -AFP


Rundingan damai: Presiden Ukraine perbaharui tawaran berdamai

KIEV, 22 Mac - Presiden Ukraine, Volodymyr Zelensky memperbaharui tawaran untuk rundingan damai secara terus bersama-sama rakan sejawatannya dari Rusia, Vladimir Putin. Rundingan itu merangkumi pengisytiharan status wilayah yang dipertikaikan selain kemungkinan ke arah referendum.Menyatakan perkara itu kepada media tempatan, Zelensky berkata bahawa dia bersedia untuk bertemu Putin “dalam apa jua format (cara)” bagi membincangkan usaha menamatkan perang hampir sebulan yang telah memusnahkan beberapa bandar di Ukraine.Jelas Zelensky kesediaan itu termasuk perbincangan mengenai status wilayah Crimea dan negeri-negeri yang disokong Rusia di Donbas.“Pada pertemuan pertama dengan presiden Rusia, saya bersedia untuk membangkitkan isu-isu tersebut,” katanya.“Tidak akan ada rayuan atau ucapan bersejarah. Saya akan membincangkan semua isu dengan presiden Rusia secara terperinci,” tambah Zelensky.

Rusia telah mengisytiharkan Crimea sebahagian wilayahnya dan mengiktiraf kemerdekaan Republik Rakyat Donetsk dan Republik Rakyat Luhansk di timur Ukraine yang Rusia isytiharkan sendiri.Ketiga-tiga kawasan itu merupakan sebahagian wilayah Ukraine selepas kejatuhan Kesatuan Soviet, namun terganggu dengan krisis sedekad lamanya dan pada 24 Februari telah mencetuskan pencerobohan dan perang besar-besaran selepas kemasukan tentera Rusia di Ukraine.“Sekiranya saya mempunyai peluang ini dan Rusia ada keinginan, kami akan meneliti ke semua persoalan," kata Zelensky kepada wartawan Ukraine dalam wawancara yang diterbitkan media Suspilne."Adakah kita akan menyelesaikan ke semuanya? Tidak. Tetapi ada peluang, kita boleh selesaikan sebahagiannya -- sekurang-kurangnya menghentikan perang," tambahnya. -AFP


Tragedi pesawat,tiada bukti menunjukkan ada mangsa terselamat

WUZHOU, 22 Mac - Operasi mencari dan menyelamat (SAR) gagal mengesan sebarang petunjuk yang membuktikan ada penumpang atau krew yang terselamat.

Operasi SAR di lokasi nahas berhampiran bandar Wuzhou itu dilakukan pasukan penyelamat sejak semalam.Setiap serpihan pesawat yang ditemukan dikumpul selain mengesan sekiranya ada petanda menunjukkan terdapat mangsa yang selamat. Bagaimanapun setakat ini, tiada petunjuk positif ditemukan.

Cuaca hujan yang diramal minggu ini di lokasi nahas dijangka menyukarkan lagi operasi SAR.Pasukan penyelamat juga berdepan kesukaran kerana kawasan nahas dikelilingi gunung dengan hanya satu denai sempit sebagai jalan masuk.Pesawat Boeing 737-800 milik China Eastern Airlines itu dilapor membawa 132 penumpang dan kru.-AFP


Konflik Ukraine-Rusia:Rusia diberi amaran jangan guna senjata kimia

BRUSSELS, 22 Mac - Pertubuhan Perjanjian Atlantik Utara (NATO) mengingatkan Rusia untuk tidak menggunakan senjata kimia dalam perang di Ukraine.Amaran dikeluarkan kerana badan itu mendakwa Rusia memiliki rekod menggunakan senjata kimia dalam konfrantasi terdahulu.Setiausaha Agung NATO, Jens Stoltenberg memberi amaran bahawa penggunaan senjata kejam itu merupakan pelanggaran secara terang-terangan kedua-dua undang-undang antarabangsa dan larangan senjata kimia.

Pertubuhan terbabit mendakwa senjata terbabit diguna Rusia ketika menentang seteru politik mereka selain menyokong rejim Bashar al-Assad di Syria.“Justeru, NATO perlu menghalang konflik berdarah dan ngeri ini (Ukraine) daripada berkembang menjadi perang skala penuh antara NATO dan Rusia yang berisiko melibatkan Amerika Syarikat (AS) secara langsung,” kata Stoltenberg.Kenyataan itu dikeluarkan NATO selepas Duta Amerika ke Pertubuhan Bangsa Bersatu, Linda Thomas-Greenfield memaklumkan bahawa negara Uncle Sam itu akan bertindak balas secara agresif sekiranya Rusia menggunakan senjata kimia ke atas Ukraine.-AFP


Ibadah haji, jumlah jemaah sedang dimuktamad

JEDDAH, 22 Mac - Jumlah umat Islam yang dibenarkan mengerjakan haji tahun ini belum dimuktamad.Ketika ini, usaha penelitian dilaksana Kementerian Haji dan Umrah Arab Saudi bersama Kementerian Kesihatan.

Menurut Menteri Haji dan Umrah Arab Saudi Dr Tawfiq Fawzan Al-Rabiah penelitian menerusi pelbagai aspek dilakukan bagi mengenal pasti kuota jemaah haji tahun ini."Perkara utama yang jadi perhatian adalah keselamatan para jemaah," katanya pada Persidangan dan Pameran Haji serta Umrah di Jeddah.Dalam perkembangan berkaitan, beliau memaklumkan seluruh kawasan Mataf Masjidilharam bakal dibuka semula dalam masa terdekat.Ia membolehkan lebih ramai jemaah hadir ke masjid paling suci itu.-AFP


Pesawat jatuh dari 29,100 kaki ke 7,850 kaki kematian disahkan China Eastern

(Gambar serpihan pesawat yang dijumpai di kawasan pergunungan di daerah Tengxian, bandar Wuzhou, selatan China/AFP)

GUANGZHOU, 22 Mac- Syarikat penerbangan China Eastern Arilines mengesahkan pesawat yang membawa 132 penumpang dan anak kapal terhempas di satu lereng bukit di kawasan terpencil selatan China, pada Isnin.

Pesawat itu jatuh atau terjunam lebih 20,000 kaki dalam tempoh hanya beberapa minit, menyebabkan kebakaran besar di lokasi nahas.

China Eastern turut mengesahkan kematiaan melibatkan penumpang pesawat Boeing 737-800 yang dalam perjalanan dari bandar Kunming ke selatan Guangzhou, namun tidak memberi butiran lanjut mengenainya.

Presiden Xi Jinping sudah meminta siasatan penuh dijalankan.

Di Guangzhou, kakitangan penerbangan turut membantu waris 123 penumpang dan sembilan anak kapal pesawat yang dilaporkan berhenti menghantar maklumat penerbangan selepas terjunam sehingga 26,000 kaki hanya dalam masa tiga minit sahaja.

Video pesawat terjunam sebelum terhempas turut dilaporkan beberapa media tempatan di China, namun AFP tidak dapat mengesahkan kesahihan video berkenaan.

Menurut Pentadbiran Penerbangan Awam China (CAAC), pesawat MU5735 yang berlepas dari Kunming pada 1.00 tengah hari semalam terputus hubungan ketika berada di ruang udara sekitar bandar Wuzhou" di wilayah Guangxi.

“Pihak syarikat mengucapkan takziah kepada semua waris penumpang dan kru yang terbunuh dalam nahas udara itu,” menurut kenyataan China Eastern Arilines tanpa penjelasan lanjut punca nahas atau maklumat berkaita lain.

Tragedi terbaru itu mengundang reaksi luar biasa penduduk China dan Presiden Xi berkata dia "amat terkejut" dan mengarahkan siasatan segera punca nahas selian mahu "jaminan keselamatan mutlak" untuk pengangkutan udara, lapor CCTV.

Ratusan anggota bomba telah dihantar ke lokasi nahas di daerah Teng dekat Wuzhou, lapor media kerajaan, ketika penduduk kampung berhampiran bergegas membantu usaha menyelamat.

“Semua orang pergi ke kawasan gunung (lokasi nahas),” kata Tang Min seorang penduduk yang mengusahakan restoran tidak jauh dari lokasi nahas kepada wartawan AFP melalui telefon.

Menurut laman sesawang FlightRadar24, pesawat secara mengejut terjunam dari ketinggian 29,100 kaki di udara ke 7,850 kaki (8,870 hingga kira-kira 2,393 meter) dalam masa lebih seminit.

Selepas naik sebentar, pesawat terjunam semula sehingga 3,225 kaki, menurut FlightRadar24 yang turut mengesahkan tiada data penerbangan direkodkan selepas pukul 2.22 petang.

Seorang penduduk kampung memberitahu media tempatan bahawa pesawat tersebut "pecah sepenuhnya" dan turut melihat kawasan hutan musnah akibat kebakaran berpunca daripada nahas tersebut.

Liu, seorang penduduk kampung memberitahu media tempatan, China News Service bahawa dia menunggang motosikal ke lokasi nahas selepas mendengar letupan kuat dan melihat serpihan pesawat bertaburan termasuk sayap pesawat dan pakaian.

China Eastern telah menukar laman sesawang mereka kepada warna hitam dan putih pada petang Isnin.

(Pasukan penyelamat sedang menjalankan operasi di lokasi nahas pada 21 Mac 2022/AFP)

Di lapangan terbang Guangzhou, kelihatan kakitangan lengkap berpakaian PPE memegang papan tanda mengarahkan waris atau saudara mara ke ruang menunggu yang ditanda dengan skrin hitam tertera perkataan "kecemasan" dan dikawal oleh pegawai dan anggota polis.

Seorang lelaki bernama Ye memberitahu AFP bahawan rakannya berada dalam pesawat malang itu.

"Apabila kami mendengar berita itu... (kami) menghubungi berulang kali selama berjam-jam, tetapi tidak pernah berjaya," kata Ye, yang turut menyatakan telah memaklumkan ibu bapa lelaki tersebut, yang "mengalami emosi sangat kompleks ketika ini".

Kali terakhir, nahas udara melibatkan pesawat penumpang di China, direkodkan pada 2010 apabila 42 daripada 92 orang maut apabila pesawat milik Henan Airlines terhempas ketika menghampiri lapangan terbang Yichuan.

Manakala nahas udara paling tragik berlaku pada 1994 melibatkan syarikat penerbangan China Northwest Airlines membunuh ke semua 160 penumpang dan anak kapal. -AFP


Ukraine tuduh tentera Rusia lepaskan tembakan ke arah penunjuk perasaan tanpa senjata

KYIV, 22 Mac- Pemimpin Ukraine menuduh tentera Rusia melepaskan tembakan ke arah penunjuk perasaan yang tidak bersenjata di bandar selatan Kherson.

Rakaman video menunjukkan penduduk melarikan diri daripada terkena bom tangan dan tembakan berterusan.

"Penjajah (Rusia) menembak orang ramai yang keluar secara aman tanpa senjata untuk memprotes demi kebebasan," kata Presiden Ukraine, Volodymyr Zelensky, yang mengutuk serangan itu.

Beberapa siri video yang disiarkan di media sosial dan aplikasi Telegram menunjukkan rakyat Ukraine berkumpul di 'Dataran Kebebasan' Kherson, membantah penaklukan Rusia ke atas bandar itu baru-baru ini.

Berpuluh-puluh penunjuk perasaan yang membaluti diri dengan bendera Ukraine melaungkan slogan 'Pulang' dan 'Kegemilangan Ukraine' sebelum bom tangan dilontar ke arah mereka memaksa penunjuk perasaan berkenaan melarikan diri.

(Penunjuk perasaan melaungkan slogan 'pulang' sambil berjalan ke arah kenderaan tentera Rusia yang berundur pada perhimpunan pro-Ukraine di Kherson/Reuters)

Tentera Rusia dilihat melepaskan beberapa das tembakan ke udara.

Rakaman video menunjukkan sekumpulan individu merawat seorang lelaki warga emas yang cedera teruk di bahagian kaki sebelum membawanya pergi.

Menteri Luar Ukraine, Dmytro Kuleba menyiarkan video kejadian itu di Twitter.

"Di Kherson, penjenayah perang Rusia melepaskan tembakan ke arah rakyat yang tidak bersenjata yang membantah pencerobohan secara aman.

Ini adalah 'wajah hodoh' Rusia, memalukan manusia, kita mesti hentikan Rusia, sekat mereka, asingkan mereka dan bawa penjenayah perang tersebut ke muka pengadilan," katanya.

Kherson, sebuah bandar dengan hampir 300,000 penduduk menjadi bandar utama Ukraine pertama yang ditawan tentera Rusia pada minggu pertama pencerobohannya. -AFP


Dua wanita terbunuh dalam serangan di sekolah Sweden

(Pegawai polis berada di lokasi kejadian di Latin School, Malmo, Sweden pada 21 Mac 2022/AFP)

MALMO, 22 Mac- Dua wanita mati ditikam dalam kejadian serangan di sebuah sekolah di selatan Sweden.

Menurut polis dalam kejadian pada Isnin itu, seorang pelajar berumur 18 tahun ditahan.

Ke dua-dua wanita yang terbunuh itu berumur 50-an, “pekerja di sekolah tersebut”, menurut kenyataan polis sejurus serangan di Malmo Latinskola, sebuah sekolah tinggi di pusat bandar Malmo, bandar ketiga terbesar di Sweden.

Media tempatan melaporkan penyerang telah menghubungi nombor kecemasan menyatakan tindakannya serta membunuh dua orang di sekolah berkenaan.

Beberapa media tempatan melaporkan penyerang menggunakan pisau dan kapak.

Bagaimanapun, suspek ditahan dengan mudah sebaik pasukan peronda polis tiba dilokasi nahas, menurut maklumat polis.

Terdahulu pada awal petang, polis melaporkan dua orang cedera dalam kalangan 50 orang yang berada di sekolah ketika insiden berlaku.

Dua mangsa “dihantar ke hospital namun nyawa mereka sukar diselamatkan,” menurut pihak berkuasa.

Laporan kecemasan diterima kira-kira 5.15 petang dan pasukan peronda polis berjaya masuk ke sekolah tanpa berdepan kesukaran. -AFP


Mata wang Mesir menjunam, inflasi melonjak, perang Rusia-Ukraine burukkan keadaan

(Mata wang Mesir menjunam hampir 17 peratus berbanding dolar Amerika ketika ekonomi semakin terukdi negara paling ramai penduduk dunia Arab/AFP)

CAIRO, 22 Mac- Nilai mata wang pound Mesir menjunam hampir 17 peratus berbanding dolar Amerika pada Isnin berikutan kenaikan inflasi di tengah-tengah krisis ekonomi yang semakin meningkat.Susut nilai terkini berlaku apabila rantaian bekalan makanan global menerima tempiasnya akibat pencerobohan Rusia ke atas Ukraine.Mata wang tempatan di negara paling ramai penduduk di dunia Arab itu pernah mengalami penurunan nilai mendadak pada 2016 apabila ia kehilangan hampir separuh nilainya berbanding dolar semalaman.Sebagai pengimport gandum terbesar dunia, Mesir bergantung kepada kedua-dua negara untuk 85 peratus bekalan rujinya, serta 73 peratus minyak bunga matahari; Ukraine adalah pegeluar utama dunia.

(Mesir pengimport terbesar gandum bergantung untuk 85 peratus bekalan rujinya, serta 73 peratus minyak bunga mataharinya daripada Ukraine sebagai negara utama pengeluar dunia/AFP)

Inflasi Mesir mencecah 10 peratus pada Februari, paras tertinggi hampir tiga tahun, didorong kenaikan 20 peratus dalam harga makanan.Bank Dunia beri amaran bahawa kenaikan 30 peratus dalam harga makanan boleh mengakibatkan peningkatan 12 peratus dalam kadar kemiskinan.Mesir disekat bil hutang asing cukup besar yang membentuk hampir 90 peratus daripada KDNK.Mesir telah memulakan reformasi fiskal dan berusaha untuk merombak percukaian, tetapi bergelut untuk mengawal sektor tidak formal, yang merupakan sebahagian besar ekonominya. -AFP


Kebakaran gunung di kawasan nahas pesawat terhempas dipadamkan

(Taklimat kepada petugas pasukan penyelamat di kawan nahas pesawat terhempas?REUTERS)

GUANGXI, 22 Mac- Lebih ramai pasukan penyelamat dan pakar tiba di lokasi nahas di Wilayah Guangxi.Setakat ini, kebakaran gunung akibat nahas pesawat itu telah dipadamkan dan operasi mencari dan menyelamat sedang giat dijalankan.Susulan kemalangan itu, Presiden China Xi Jinping mengarahkan usaha mencari dan menyelamat habis-habisan dilaksanakan.Jinping mengarahkan tindakan pantas diambil untuk mengenal pasti punca nahas dan mengukuhkan keselamatan sektor penerbangan awam bagi memastikan keselamatan sektor itu dan nyawa rakyat."Setakat ini, pasukan penyelamat dengan 120 jentera dan 622 anggota telah tiba di lokasi kemalangan. "Tapak kawasan nahas itu dikelilingi oleh pergunungan di tiga sisi tanpa akses kepada bekalan kuasa, jadi keadaan pencahayaan sangat teruk. Kerja-kerja mencari dan menyelamat kini sedang dijalankan. sedang berjalan lancar.

(Pasukan penyelamat mendaki gunung kawasan nahas pesawat terhempas/REUTERS)

"Kementerian Pengurusan Kecemasan telah memulakan mekanisme kecemasan dan menghantar pasukan kerja ke tapak. menurut pentadbir pasukan Penyelamat Bomba Wuzhou.China Eastern Airlines pula telah menubuhkan sembilan kumpulan kerja khas bagi tujuan pelupusan pesawat, penyiasatan kemalangan, bantuan keluarga, sokongan logistik, sokongan undang-undang, perhubungan awam, keselamatan, insurans kewangan dan pelupusan kargo.Syarikat berkata bahawa punca kemalangan akan disiasat sepenuhnya.Kedua-dua laman web rasmi China Eastern Airlines dan Boeing China bertukar hitam dan putih pada paparan skrin sejurus selepas berita berlakunya nahas itu diterima.China Eastern Airlines ialah salah satu daripada tiga syarikat penerbangan utama China. -REUTERS


Waris mangsa berkumpul di Guangzhou

(Petugas di Lapangan Terbang Guangzhou mengedarkan makanan dan minuman kepada waris mangsa nahas pesawat terhempas sementara menunggu perkembangan terkini/REUTERS)

GUANGZHOU, 22 Mac- Ahli keluarga mangsa serta rakan sekerja penumpang dalam pesawat malang, China Eastern Airlines mula berkumpul di Lapangan Terbang Antarabangsa Guangzhou bagi menantikan perkembangan terkini nahas.Penerbangan MU5735, dengan 132 orang di dalamnya, telah dijadualkan tiba di Baiyun dalam perjalanan dari Kunming di wilayah Yunnan pada petang Isnin, tetapi terhempas selepas jatuh mengejut dari paras ketinggian penerbangan biasa.

Media tempatan melaporkan tiada tanda-tanda mangsa terselamat.Jurucakap China Eastern Airlines memaklumkan persediaan sedang diatur untuk membawa ahli keluarga mangsa ke Wuzhou, berhampiran lokasi nahas selewat-lewatnya hari ini."Kami menyediakan talian 'hotline' untuk ahli keluarga dan waris mangsa yang berada di atas kapal dan menghantar kumpulan kerja ke kawasan nahas berkenaan, kata syarikat penerbangan itu.

(Ahli keluarga dan waris mangsa nahas pesawat terhempas menanti ditempatkan di ruangan kecemasan yang dikhaskan di Lapangan Terbang Antarabangsa Guangzhou/REUTERS)

Menurut syarikat penerbangan itu lagi, semua penumpang adalah warga tempatan dan tiada penumpang warga asing menaiki pesawat berkenaan.China Eastern Airlines memberi jaminan punca kemalangan akan disiasat sepenuhnya.Pada masa sama syarikat berkenaan turut menzahirkan kesedihan terhadap tragedi yang menimpa penumpang dan anak kapal.Media memetik pegawai penyelamat sebagai berkata pesawat itu telah hancur dan menyebabkan kebakaran memusnahkan pokok buluh. Sementara akhbar People's Daily memetik seorang pegawai jabatan bomba wilayah sebagai berkata tiada tanda mereka yang masih hidup atau terselamat melihat kepada serpihan pesawat itu. -REUTERS.


Pesawat penerbangan MU5735 terhempas di China, jumlah kematian sebenar belum diketahui

BEIJING, 21 Mac- Pihak berkuasa penerbangan, mengesahkan sebuah pesawat milik syarikat penerbangan China Eastern Airlines yang membawa 132 orang (laporan awal menyebut 133 orang) terhempas di selatan China hari ini.

Pesawat Boeing 737, penerbangan dari bandar Kunming ke selatan Guangzhou, “terputus hubungan ketika berada di kawasan bandar Wuzhou" wilayah Guangxi, menurut Pentadbiran Penerbangan Awam China (CAAC) menerusi pengumuman dalam talian.

“Ketika ini disahkan bahawa pesawat telah terhempas,” kata CAAC yang turut memaklumkan bahawa pasukan kecemasan telah diaktifkan selain menghantar pasukan mencari dan menyelamat ke lokasi nahas.

“Ketika kejadian pesawat membawa 123 penumpang dan 9 kru kapal,” kata CAAC.

Terdahulu, media tempatan CCTV melaporkan pesawat terhempas di daerah Teng, dekat Wuzhou dan "menyebabkan kebakaran di kawasan pergunungan (lokasi nahas)", memetik biro pengurusan kecemasan wilayah.

Seorang penduduk kampung memberitahu media tempatan bahawa pesawat terlibat pecah sepenuhnya dan turut menyatakan kawasan hutan di lokasi nahas musnah akibat terbakar apabila pesawat itu terhempas di lereng bukit.

Kebimbangan tentang nahas itu mula merebak pada awal petang tadi selepas media tempatan melaporkan sebuah pesawat milik syarikat penerbangan China Eastern Airlines, pesawat MU5735 gagal tiba di Guangzhou mengikut jadual selepas berlepas dari Kunming kira-kira pukul 1.00 tengah hari.

Pihak berkuasa tempatan melaporkan lokasi sebenar nahas adalah di Langnan dalam daerah Teng, menurut sumber AFP.

Sementara itu, menurut FlightRadar24, tiada data penerbangan direkodkan untuk penerbangan MU5735 selepas pukul 2.22 petang waktu tempatan, apabila pesawat tiba ke Wuzhou.

Data itu menunjukkan bahawa pesawat telah jatuh secara mendadak dari ketinggian 29,100 kaki kepada 3,225 kaki dalam tempoh tiga minit, sebelum maklumat penerbangan berhenti sepenuhnya.

Nahas udara terakhir di China melibatkan pesawat penumpang direkodkan pada 2010 apabila 42 daripada 92 orang maut apabila pesawat milik Henan Airlines terhempas ketika menghampiri lapangan terbang Yichuan. Kejadian itu berpunca daripada jarak penglihatan terhad.

Manakala nahas udara paling tragik berlaku pada 1994 melibatkan syarikat penerbangan China Northwest Airlines membunuh ke semua 160 penumpang dan anak kapal.

Tragedi melibatkan pesawat penerbangan dari Malaysia, MH370 penerbangan Kuala Lumpur ke Beijing pula melibatkan kehilangan penumpang yang kebanyakannya mereka dari China. -AFP


Nahas pesawat terhempas di China: Tiada sebarang tanda mangsa terselamat

(Ahli keluarga dan waris mangsa nahas pesawat terhempas menanti di ruang menunggu di Lapangan Terbang Antarabangsa Guangzhou/REUTERS)

BEIJING, 22 Mac- Pihak bomba mengesahkan tidak menemui sebarang tanda-tanda terdapat mangsa yang terselamat dalam nahas kapal terbang pesawat Boeing 737 milik Chinese Eastern Airlines.Pesawat yang membawa 132 penumpang termasuk sembilan anak kapal itu disahkan terhempas di wilayah Guangxi, China pada petang Isnin.Media tempatan melaporkan terdapat penurunan mendadak dari segi altitud penerbangan menyebabkan ianya terhempas sehingga mencetuskan kebakaran di kawasan pergunungan.Penerbangan MU5735 dari Kunming ke Guangzhou itu dilapor hilang kelajuan lalu menjunam sekitar pukul 2.20 petang waktu tempatan.Pesawat itu dikatakan tidak memberi sebarang isyarat atau data di sekitar Wuzhou.Pesawat berusia enam tahun itu , sedang terbang pada altitud 29 ribu 100 kaki.

(Serpihan pesawat Boeing 737 milik Chinese Eastern Airlines ditemui di kawasan ia terhempas dijumpai penduduk kampung di wilayah Guangxi, sementara (gambar kecil-kanan) Logo China Eastern Airlines di Lapangan Terbang Antarabangsa Beijing, China 21 Mac 2022/REUTERS)

Selepas dua minit 15 saat, data menunjukkan pesawat itu turun ke paras ketinggian 9 ribu 75 kaki.Jejak terakhir yang terpapar dalam rekod FlightRadar24 adalah pesawat itu terus menjunam ke paras 3,225 kaki. -REUTERS


Ribuan 'pelarian' Rusia dihantar pulang

KYIV, 20 Mac- Tentera Rusia didakwa mengusir secara paksa ribuan penduduk di sebuah bandar yang dikepung minggu lalu, selepas Moscow menyebut mengenai 'pelarian' yang tiba dari pelabuhan strategik itu.Majlis Bandaraya Mariupol mendakwa sepanjang minggu lalu, ribuan penduduknya yang dihantar pulang ke wilayah Russia.Kementerian Pertahanan Rusia berkata, bas membawa penumpang yang dipanggil pelarian dari Mariupol mula tiba ke Russia pada Selasa.Kementerian itu bagaimanapun tidak mengulas mengenai dakwaan Majlis Bandar Raya Mariupol.

(Sebanyak 13 bas sedang bergerak ke Rusia, membawa lebih 350 orang -FOTO AFP)

Menurut pihak berkuasa tempatan, kira-kira 400,000 orang terperangkap di Mariupol di Laut Azov, yang berlindung daripada serangan bom dahsyat selama dua minggi sehingga mengakibatkan bekalan elektrik, sumber pemanas dan air terputus.Agensi berita Rusia, TASS melaporkan semalam, sebanyak 13 bas sedang bergerak ke Russia, membawa lebih 350 orang dengan kira-kira 50 daripadanya akan dihantar melalui kereta api ke wilayah Yaroslavl dan selebihnya ke pusat peralihan sementara di Taganrog, sebuah bandar pelabuhan di Wilayah Rostov di Rusia.Agensi itu turut memetik kenyataan Kementerian Pertahanan Rusia yang memaklumkan, pada bulan ini negara itu menyediakan 200 bas untuk memindahkan penduduk di Mariupol.Katanya, pada bulan ini juga Rusia menerima permintaan daripada lebih 2.6 juta penduduk Ukraine supaya mereka dipindahkan.Mariupol yang menjadi penghubung utama ke Laut Hitam menjadi sasaran sejak tercetus perang pada 24 Februari lalu, selepas Presiden Rusia, Vladimir Putin melancarkan apa yang digelarnya sebagai 'operasi ketenteraan khas' untuk memusnahkan tentera dan pemerintahan di Ukraine. -REUTERS


Pesawat China Eastern bawa 133 orang terhempas di China

BEIJING, 21 Mac- Sebuah pesawat penumpang China Eastern Airlines yang membawa 133 orang dilaporkan terhempas di selatan China dan menyebabkan kebakaran di satu kawasan pergunungan.

Bagaimanapun menurut stesen penyiar kerajaan, CCTV pada Isnin, jumlah kematian sebenar belum diketahui.

Pesawat Boeing 737 terhempas di kawasan luar bandar berhampiran bandar Wuzhou, wilayah Guangxi “menyebabkan kebakaran gunung,” lapor CCTV yang memetik kenyataan biro pengurusan kecemasan wilayah tersebut.

Laporan sama menyebut, pasukan keselamatan telah dikerah ke lokasi nahas.

(Pesawat Boeing 737-10, 737 MAX terbesar/Fail AFP)

CCTV melaporkan, "pesawat Boeing 737 China Eastern Airlines yang membawa 133 orang telah terhempas di daerah Teng, Wuzhou, Guangxi dan menyebabkan kebakaran di kawasan gunung."

Laporan media tempatan pula menyebut pesawat penerbangan MU5735 itu gagal tiba di Guangzhou mengikut jadual ditetapkan selepas pesawat itu berlepas dari bandar Kunming sebelum 1.00 tengah hari Isnin, memetik kenyataan kakitangan lapangan terbang.

Setakat awal petang, pihak China Eastern belum memberi sebarang reaksi berhubung insiden itu. –AFP